qundao/data-zh-poetry huggingface dataset:
高楼寺二首·其一
作者：顾璘
朝代：明

静夜宿高云，心清远世氛。奇峰移座得，鸣涧下阶闻。瓶注杨枝水，灯翻贝叶文。经年尘土面，借尔妙香薰。
高楼寺二首·其二
作者：顾璘
朝代：明

萝径冲云入，松房听雨眠。佛幡摇殿吹，野火照蛮烟。院静那成梦，形劳不近禅。闾阎苟无补，空使负林泉。
鲍太守新堂
作者：顾璘
朝代：明

鲍叔新堂泗水滨，虚檐潇洒隔风尘。巧当竹径开庭户，直取云山作主宾。病起马卿多懒慢，位高文子亦清贫。疏帘曲几观书地，白发投簪兴更新。
鸡鸣寺访钱元抑遇雨
作者：顾璘
朝代：明

触热寻君汗似浆，坐依高竹挂冠裳。浓云忽送空林雨，人与青山相对凉。
鹤泉歌为王伟纯赋
作者：顾璘
朝代：明

白鹤夜啄飞霞峰，山头泉飞如玉龙。泉鸣鹤唳天地肃，长风吼彻千岩松。泉上高人毛骨灵，十年洗心笺六经。文词出口戛金石，已却烟火辞膻腥。当今圣人出，礼乐昭典刑，尔栖林泉胡自宁。巍巍阿阁五云上，试展垂天彩凤翎。
黄宪墓
作者：顾璘
朝代：明

尔年昔不永，尔墓今犹存。英英弱冠子，谁遽探清浑。广哉郭有道，成美由片言。
黄鹤楼野望
作者：顾璘
朝代：明

黄鹤楼高玉笛哀，江声长绕碧窗回。孙刘去后空残垒，夏鄂登来有壮怀。重镇旌旄虚窃禄，荒洲词赋独怜才。乡关只在烟波外，何日扬帆破浪回。
黎司空山堂对雪
作者：顾璘
朝代：明

高筵对雪多清兴，况复江天落草堂。漠漠冻云低野树，霏霏风絮过山墙。寒疑点缀侵帘影，坐判虚明映烛光。莫怪夜深吟不就，旧歌元让郢人强。
黔阳顺流下滩
作者：顾璘
朝代：明

云锼岭脚跨盘涡，怪石浮沈万骆驼。一片轻舟飞箭过，却疑槎影渡天河。
龙女泉
作者：顾璘
朝代：明

神女乘云去，灵泉满涧清。蛟龙馀窟宅，雷雨变阴晴。乐饮来浮斝，劳歌对濯缨。还期明月夜，同听佩环声。
龙池
作者：顾璘
朝代：明

蛟龙宅大海，山椒非所藏。吾疑蝘蜓种，野语谁张皇。祷祠兴云雷，历代纪祯祥。神物变乃尔，化理焉能详。
龙湫
作者：顾璘
朝代：明

龙湫之水从何来，昆崙倒注青天回。绝壁风吹动高练，暗潭石转喧晴雷。终年野僧对闭户，暇日老翁来洗杯。酒酣且去莫狼籍，玄猿瞰客啼声哀。
颂古诗·其一
作者：顾甄远
朝代：明
体裁：古风

泪满罗衣酒满卮，一声歌断怨伤离。如今两地心中事，直是瞿昙也不知。
乙酉除夕二首
作者：顾甗
朝代：明

不恨年华速，其如渐老何。宦情随地改，乡梦入春多。柳色分金缕，江流起碧波。当杯应取醉，且莫叹蹉跎。忽看年又尽，更问夜如何。宦拙青云远，心危白发多。物情怜岁序，世路足风波。沧洲终有托，吾道未蹉跎。
乙酉除夕二首·其一
作者：顾甗
朝代：明

不恨年华速，其如渐老何。宦情随地改，乡梦入春多。柳色分金缕，江流起碧波。当杯应取醉，且莫叹蹉跎。
乙酉除夕二首·其二
作者：顾甗
朝代：明

忽看年又尽，更问夜如何。宦拙青云远，心危白发多。物情怜岁序，世路足风波。沧洲终有托，吾道未蹉跎。
六兄宅听妓
作者：顾甗
朝代：明

三十年前梦里过，重将白发对青蛾。只应酒量诗情在，消得筵前一曲歌。
凭桥为张以诚作
作者：顾甗
朝代：明

青溪曲绕帝城遥，处处垂杨接画桥。春色十分金谷酒，月明五夜玉人箫。鸦翻夕照伤心丽，马蹀香尘满目骄。谁识年年倚阑客，长陪鸥鹭戏秋潮。
夜泊
作者：顾甗
朝代：明

乍客情如何，归心坐超忽。舟行苦淹程，复此江上月。落帆具午炊，露坐待星没。市远灯火微，促装暗中发。
寄邬大经
作者：顾甗
朝代：明

残年江上雪，犹记别君初。回首更新岁，相思怨索居。长贫知有味，病目近何如。惟有庭蕉叶，朝朝对读书。
幕府山泉
作者：顾甗
朝代：明

隔岭通江脉，分为石上泉。声兼松韵爽，寒浸月华鲜。列籍依沙净，浮杯逐浪圆。清泠聊一酌，尘意已〖翛然。
春日与张万里城南访阮仁卿
作者：顾甗
朝代：明

春事已如此，郊行亦偶然。芳筵甘野蔌，轻服快晴天。谷静闻流水，江寒起暮烟。病躯登顿倦，藉草即思眠。
晓发沂州
作者：顾甗
朝代：明

鸡唱五更中，严装犯朔风。苦寒欺病骨，劳役减衰容。积冻封僵柳，连沙卷断蓬。驰驱还自笑，有底太匆匆。
清明效白体
作者：顾甗
朝代：明

四序无如春最好，一春最好是清明。海棠欲放留莺语，杨柳初齐趁马行。风定秋千时自动，月高弦管夜还鸣。老来减尽少年兴，对酒当歌尚有情。
游西山宿广智寺待月
作者：顾甗
朝代：明

本来游客意，欲与月明期。碧海深何许，清光望转迟。草香闻露坠，林暗见星垂。幸对尊中酒，殷勤坐不辞。
独夜
作者：顾甗
朝代：明

相思此夕渺星河，络纬声寒夜雨多。咫尺便成千里隔，寂寥无奈五更何。熏笼衣漏消香灺，箧扇秋尘冷画罗。玉札缄愁知几许，只应难托戏鱼波。
独酌
作者：顾甗
朝代：明

青春为客晚，白日闭门幽。短榻能供卧，单醪不遣愁。苔衣新雨净，云叶晚阴稠。故国苍山外，长歌独倚楼。
王司训聪投诗见访不值次韵为谢
作者：顾甗
朝代：明

闭户妨迎客，空劳枉驾过。清诗充谒刺，尘榻愧行窝。世久轻鱼服，君能问雀罗。无由挽高躅，日暮碧云多。
隐吏亭杂诗
作者：顾甗
朝代：明

卷幔青山入，抛书白日长。苔茵承屐稳，竹粉惹衣香。病喜谙禽戏，贫嗔减鹤粮。自堪称隐吏，不用问行藏。
雪晴发邹县
作者：顾甗
朝代：明

雪霁云犹冻，朝寒酒倍香。珠林风缥缈，银海日光芒。骑马游真快，呼鹰兴不忘。故园无限好，却滞峄山阳。
桃源夜坐思亲
作者：顾田
朝代：明
体裁：七言律诗

西风淅淅吹窗棂，中夜起听心独惊。一叶两叶梧桐落，三声四声更鼓鸣。玉露寒欺客衣薄，冰壶冷浸秋月清。我为思亲苦无寐，孤吟坐待东方明。
夜步
作者：顾祖辰
朝代：明

黄昏门未掩，偃蹇倚孤松。正见水中月，遥闻风外钟。村虚春寂寂，烟远树重重。只觉幽怀惬，微吟送短筇。
客去夜坐
作者：顾祖辰
朝代：明

鸟宿门前树，岚沉水上山。忽闻邻犬吠，知是渔舟还。老病青畦废，长贫白首闲。意中人去远，寂寞道书间。
晚步
作者：顾祖辰
朝代：明

风疏门柳薄，日落暝烟浓。向树鸟群乱，隔溪山数重。病闲吟短句，衰怯倚枯筇。更有幽深意，寒流来暮钟。
晚过题润泉山房
作者：顾祖辰
朝代：明

翠微支遁隐，新构习清虚。施食来山鸟，翻经击木鱼。花倾知景夕，月上属凉初。肯借一椽隙，相容半榻于。
独立
作者：顾祖辰
朝代：明

久病江湖老，长依七尺筇。年光变燕雀，岩壑自云松。独立深遐思，微吟迟晚容。邻翁隔春水，贳酒漫相从。
病中有怀周二韬叔
作者：顾祖辰
朝代：明

向夕开窗坐，檀栾竹色多。清虚酬破研，闲寂养沉疴。山远岚将暝，春残莺懒过。长安有游子，何处醉颜酡。
闲步
作者：顾祖辰
朝代：明

僻径无车马，沿流看捕鱼。断桥疏雨过，古木春风余。片语款邻曲，孤怀仍索居。悠然真意在，花竹傲窗虚。
雨后酌邻翁
作者：顾祖辰
朝代：明

江平新雨过，林阙晚山微。采绿仍驱牧，看云方掩扉。因知农事暇，远贳村醪归。秉烛招比邻，相酌愿无违。
雨过有怀山中素友
作者：顾祖辰
朝代：明

雨过一天碧，风来满鬓凉。余酣消枕簟，长病积年光。静爱蛛丝巧，闲多燕子忙。有怀赋招隐，丛桂小山芳。
云巢歌为陈焕文赋
作者：顾禄
朝代：明

我本云间人，夙契云山缘。闻公巢云处，爱作云巢篇。公家云巢在何许，会觇秀出云海边。山头日月白云起，云峰万朵浮青莲。山人结屋入云去，置身直上云松巅。云萝千尺覆户外，槛下百道来云泉。云翁住其下，日与云周旋。或携云鹤游，或伴云龙眠。飧云英兮漱云液，被云衣兮驾云軿。有时看云发高咏，落笔往往凌云烟。浮云世事岂能绊，萧散自是云中仙。我欲乘云走相觅，云路峻绝难夤缘。尔来山人弃云出，我今亦是青云客。云骑桥南古汴津，一笑相逢云水白。问公别云今几年，侧身东望云茫然。又挂云帆拂沧海，归去自种云中田。
和子瞻四时词
作者：顾禄
朝代：明
体裁：古风

午阶初转梧桐影，玉碗清冰敲齿冷。蝶梦惊回宝簟闲，龙涎袅断金炉静。兰汤浴罢挹香巾，粉汗都消肉色匀。十二画阑随处倚，晚凉天气更宜人。
和袁海叟题老蛟化江叟吹笛图
作者：顾禄
朝代：明
体裁：七言绝句

千里神龙化作翁，月明吹笛倚龙宫。曲声不许人间听，散入重湖半夜风。
夜宿郭道士山房
作者：顾禄
朝代：明

珠宫夜无喧，潇洒绝壁下。天高露气澄，溪净月光泻。孤吟虚馆秋，独宿空山夜。何当谢九尘，笙鹤拥高驾。
巫山高
作者：顾禄
朝代：明

巫山高高十二峰，君王魂梦已成空。上头多少闲云雨，尽在朝朝暮暮中。
怀思复钱先生
作者：顾禄
朝代：明

每忆钱夫子，才名世少同。赋传罗刹盛，诗拟拾遗工。儒术翻多误，官资惜未崇。空令虞学士，期荐玉堂中。
憩山中古寺
作者：顾禄
朝代：明

行春过远村，鞍马憩山门。画壁神仪古，镌厓佛像尊。鼠翻残瓦坠，龙出小池浑。亦欲询兴废，苔碑字半昏。
春夜曲
作者：顾禄
朝代：明
体裁：古风

阖闾城西百花洲，涨天花气红云浮。飞觞未尽白日兴，秉烛更为清夜游。筵前美人歌《莫愁》。坐中上客醉未休。明朝花落春易老，绿树重重啼栗留。
次韵夜泊
作者：顾禄
朝代：明

海近潮初上，江清天倒流。故乡频入梦，此地独维舟。落雁沉霜镜，潜鱼避月钩。不眠催早发，历历数更筹。
次韵夜泊二首·其二
作者：顾禄
朝代：明

城郭还依旧，人民似昔非。故乡南去远，奉使北来稀。水落波声小，天空月色微。客舟随处宿，浪迹几时归。
汴城（有序）
作者：顾禄
朝代：明

黄河怒触龙门裂，突蜃冲蛟肆妖孽。□谁首倡导洪流，驱使生灵陷鱼鳖。群雄尽向草泽生，青袍白马连州城。□时将相总骄懦，可怜不救兵纵横。忠襄何人汴梁客，只手徒思拯沉溺。□星半夜落前军，有子才能讨仇贼。关西老将宁伏雌，辇侧权臣藏祸机。□然内难促元运，毋乃社稷基先隳。铁衣破碎秋风早，三军尽向夷门老。岂知天意属皇明，万乘龙飞大江表。神兵受命北渡江，举兵所向俱来降。□尘不生草不动，直取中原为帝邦。金宫玉殿凌空起，翠华飘飘曾戾止。□皇立政务宽仁，坐见疮痍变淳美。天开地辟长清宁，五风十雨年谷登。书生但愿报恩德，万岁千秋歌泰平。
泊舟夷陵
作者：顾禄
朝代：明

落日官船驻驿亭，秋风城郭古夷陵。秦烧旧土犹存黑，禹凿高山半拥青。万里风波劳远涉，九霄云路阻飞腾。令人却忆文章守，夜向西嵓接梦灵。
火后过南山禅寺
作者：顾禄
朝代：明
体裁：五言律诗

南山真胜境，劫火已无遗。牢落残僧少，凄凉过客悲。草荒行道地，水涸放生池。最忆琼师逝，无人为论诗。
秋夜
作者：顾禄
朝代：明

一寒一暑相推移，四序平分秋最悲。山川萧条草木萎，金风淅沥吹罗帷。夜何长兮昼何促，欲眠不眠叹幽独。楼上寒更声断续，飞蛾翩翩绕残烛。
过崔桥闸题岳忠武屯兵处
作者：顾禄
朝代：明
体裁：七言律诗

拂衣初出大梁城，此是南归第一程。官闸乍开河水急，古桥斜断石栏倾。几家小市留人醉，百尺高楼散客情。武穆当年曾驻马，皇天不祚宋中兴。
题桶底仙山图
作者：顾禄
朝代：明

昔人夜投逆旅中，戏将指爪呈神工。飕飕逸响如飘风，桶底刻出蓬莱宫。状如六鳌拥虚空，戴山出没沧溟东。琼台瑶阙知几重，千门万户遥相通。俨然中坐一老翁，星眸霞脸冰雪容。群真左右来相从，或翳白凤骑青龙。女仙七十如花红，各执乐器笙与镛。钧天一曲奏未终，双成劝酒琉璃钟。谷神长生寿无穷，出入造化超鸿濛。我欲上天夬紫虹，高步去逐东王公。
题王叔明所画松下奕棋图
作者：顾禄
朝代：明
体裁：古风

十日一水五日山，王侯妙笔无荆关。山如苍龙腾入霄汉表，水似白虹泻出溪潭间。长松直下有巨石，风雨剥落莓苔斑。两翁对奕盘礴坐其上，笑语自若终日无愁颜。饥来岂待事烟火，瑶草紫芝俱可餐。不知何年修习到此地，知有神仙境界无人寰。我今读书三十载，抗尘走俗犹未閒。问翁不语愈觉心自恚，高风逸韵邈矣终难攀。安得翁能示神异，授以九转入炉丹。图中之景果然真有否，便欲御风一去何须还。
按东安·其一
作者：顾福
朝代：明
体裁：七言律诗

匹马东安百里遥，喜闻载路太平谣。村中不识催租吏，谷口常逢弛担樵。野火没痕春意转，江天初霁瘴烟消。衮衣此日无能补，羽翼还思奋九霄。
按东安·其二
作者：顾福
朝代：明
体裁：七言律诗

万木山园小县城，居民十载不闻兵。春风南亩耕锄力，夜月千门机轴声。潦倒自怜新白发，疮痍谁念此苍生。倦来一觉梅花梦，彷佛重登海上瀛。
淮渎庙和柳地官韵
作者：顾福
朝代：明
体裁：七言律诗

青山遥路不知遥，俯瞰河流仰碧霄。云出洞来时作雨，泉从地起暗通潮。古碑剥落前朝字，老桧支撑晚岁标。千载灵祠隆祀典，一方民物赖丰饶。
即事
作者：顾绍芳
朝代：明
体裁：五言律诗

小阁上干霄，幽人野望遥。澹云清晓树，疏雨绿春苗。天阔前朝寺，风多隔浦桥。心期竟何托，钟磬日萧萧。
同公亮敬承茂仁郊游
作者：顾绍芳
朝代：明
体裁：五言律诗

共道寻春好，兼之出郭幽。林塘三月暮，休沐几人游。树树阴初合，溪溪澹不流。从来耽野趣，即此是沧洲。
喜陆彦先至
作者：顾绍芳
朝代：明
体裁：五言律诗

常忆秋风里，离尊共黯然。所期宁此地，相见忽经年。白眼时人过，青山旅梦牵。悬知有新语，羞属蒯缑篇。
舟行即事
作者：顾绍芳
朝代：明
体裁：五言绝句

愿得三千里，飞帆一夜还。生憎卫河水，十步九成湾。
三月十七日冯素生偕诸同社过访山斋
作者：顾胤光
朝代：明
体裁：七言律诗

只剩春光十日奢，空斋兀兀忆天涯。几回约醉扶头酒，犹及同看婪尾花。小品试挑来燕笋，隔年还煮伏龙茶。四方谁唱升平乐，我辈如何报物华。
南乡子
作者：顾若群
朝代：明
体裁：词

槛外送斜晖。山静偏宜薄暮时。隔树断烟青未了，雪霏。几片闲云带鸟归。尘事坐来稀。渐有疏钟出翠微。酒力未深诗力劲，栖迟。我亦长歌学采薇。
满庭芳·章江旅思
作者：顾若群
朝代：明
体裁：词

吴树云深，楚江春老，梦回何处疏钟。拍天无际，烟雨画楼中。故国梨花香绕，车轮骤、寒食东风。江淹恨，千条万缕，都结上眉峰。朦胧。分手地，愁云惨雨，直恁匆匆。尽三分春色，偷猎秋容。向道繁华电影，怎禁得、万里飘蓬。伤心处，阑干倚遍，一笑海棠红。
春日
作者：顾茂俭之妹
朝代：明

春雨过春城，春庭春草生。春闺动春思，春树叫春莺。
同伯兄仲兄至惠山观杨叔理所作螭首二首
作者：顾荣章
朝代：明

寻常云起九龙脊，今见螭头喷玉泉。从此出山原不浊，澄清风力浩无边。我思问字子云亭，生怕中郎倒屣迎。珠吐龙头出龙腹，中藏万斛向天鸣。
同伯兄仲兄至惠山观杨叔理所作螭首二首·其一
作者：顾荣章
朝代：明

寻常云起九龙脊，今见螭头喷玉泉。从此出山原不浊，澄清风力浩无边。
同伯兄仲兄至惠山观杨叔理所作螭首二首·其二
作者：顾荣章
朝代：明

我思问字子云亭，生怕中郎倒屣迎。珠吐龙头出龙腹，中藏万斛向天鸣。
得京信二首
作者：顾荣章
朝代：明

双义门中立，三株树上花。谁言风又雪，应为国忘家。清白丹心在，苍黄白日斜。举头遥北望，尺五听宣麻。碌碌真余子，闲闲亦可人。苍生谁祷祀，白首竟因循。广路喧车马，明时起凤麟。老怀何日放，只恐堕淄尘。
得京信二首·其一
作者：顾荣章
朝代：明

双义门中立，三株树上花。谁言风又雪，应为国忘家。清白丹心在，苍黄白日斜。举头遥北望，尺五听宣麻。
得京信二首·其二
作者：顾荣章
朝代：明

碌碌真余子，闲闲亦可人。苍生谁祷祀，白首竟因循。广路喧车马，明时起凤麟。老怀何日放，只恐堕淄尘。
闺思
作者：顾蓂
朝代：明
体裁：七言绝句

昼永凭阑对落花，莺啼燕舞日将斜。春明门外寻芳客，开遍荼蘼未到家。
为袁一无题扇
作者：顾观
朝代：明
体裁：七言绝句

月中仙子种娑罗，树底遥山隔绛河。吹落秋声向何处，紫干窗户晚凉多。
为袁一无题扇
作者：顾观
朝代：明

月中仙子种娑罗，树底遥山隔绛河。
吹落秋声向何处，紫幹窗户晚凉多。
句
作者：顾观
朝代：明
体裁：句

重经白下桥头路，颇忆玄都观里花。
吴彦明秀樾堂
作者：顾观
朝代：明
体裁：古风

出郭卜居何所似，杜陵浣花溪水头。桤林吟风草堂静，楠树接叶茅亭幽。每从图史慰岑寂，复有琴尊陪燕游。平生我亦爱清赏，他日访君须买舟。
太白醉归图
作者：顾观
朝代：明
体裁：七言律诗

歌成芍药倒金壶，并辔宫官马上扶。乐部余音随彩旆，仙班小队下清都。长庚万丈文章焰，后世千年粉墨图。江左青山旧时月，一杯谁慰客坟孤。
过吴淞江
作者：顾观
朝代：明

洞庭一水七百里，震泽与之俱渺茫。
鸿雁一声天接水，蒹葭八月露为霜。
轻风谩引渔郎笛，落日偏惊估客航。
我亦年来倦游历，解缨随处濯沧浪。
过松江诗
作者：顾观
朝代：明
体裁：七言律诗

吴淞三万六千顷，震泽与之俱渺茫。鸿雁一声天接水，蒹葭八月露为霜。秋风漫引渔人笛，落日偏惊贾客航。三十年前此来往，尘缨犹未濯沧浪。
送刘彦英
作者：顾观
朝代：明
体裁：七言律诗

江右衣冠如向日，黑头兄弟亦还家。重经白下桥边路，颇忆玄都观里花。暮雨疏帘飞旧燕，暖风芳树哺慈鸦。弓旌处处求岩穴，未许行吟玩物华。
大司成李次卿晋少宗伯学士应召北上
作者：顾起元
朝代：明
体裁：七言律诗

入朝将押紫宸班，秘史先成石室间。风采乍惊临虎观，天香旋喜近龙颜。时闻赤羽传三辅，岁遣朱轮讯百蛮。拭目金銮新诏下，侍臣初对玉堂还。
彭城
作者：顾起元
朝代：明
体裁：五言律诗

九日彭城道，高天白雁来。但闻枫叶下，不见菊花开。风起横蛇泽，云横戏马台。江关何处所，一望一徘徊。
戊辰春日有怀白阳毕老公祖
作者：顾起元
朝代：明

履声共识汉尚书，忽忆东山赋遂初。帝许杜公藏武库，天容李相适安舆。松岩旧种龙鳞老，竹径新添凤尾舒。国计尚须频借问，甘霖犹自望波余。
拜方正学先生祠堂二首
作者：顾起元
朝代：明

白马魂空结，朱蛇谶岂真。九重原叔侄，一死自君臣。鼎镬当年事，蒸尝异代人。西山一抔土，寂寞掞冬春。匿孤闻县幕，收骨有将军。禁密趣烹客，心枯绝命文。泪痕台北土，魂梦海东云。劝进同时士，麒麟自纪勋。
拜方正学先生祠堂二首·其一
作者：顾起元
朝代：明

白马魂空结，朱蛇谶岂真。九重原叔侄，一死自君臣。鼎镬当年事，蒸尝异代人。西山一抔土，寂寞掞冬春。
拜方正学先生祠堂二首·其二
作者：顾起元
朝代：明

匿孤闻县幕，收骨有将军。禁密趣烹客，心枯绝命文。泪痕台北土，魂梦海东云。劝进同时士，麒麟自纪勋。
方山
作者：顾起元
朝代：明
体裁：七言律诗

瑶坛何代紫泥封，知是方壶第几重。翠壁春云深薜荔，丹泉秋露湿芙蓉。金庭别构仙人馆，玉杖难攀词客踪。独有龙池清可濯，几回支策过东峰。
晓行道中
作者：顾起元
朝代：明
体裁：七言绝句

晓风萧飒度疏杨，此日关山别恨长。试听高城吹画角，秋河不动月如霜。
灵济宫
作者：顾起元
朝代：明
体裁：七言绝句

星幢霞旆昼缤纷，十二琼楼驻彩云。鸾鹤紫笙时上下，步虚双引玉晨君。
芦沟桥
作者：顾起元
朝代：明
体裁：七言绝句

西山笼雾晓苍苍，一线桑乾万里长。最是征夫望乡处，芦沟桥上月如霜。
闺体
作者：顾起元
朝代：明
体裁：五言绝句

莫上翠楼看，望见官城渡。垂柳碧于篸，是郎去时路。
韦园
作者：顾起元
朝代：明
体裁：五言律诗

青郊开晓霁，一骑访招提。日汎花光湿，烟摇柳色低。仙云游碧殿，宫月晃金题。咫尺春明外，桃源路已迷。
黄河
作者：顾起元
朝代：明
体裁：五言律诗

河水南浮泗，漕渠北注燕。众心忧璧马，天意护楼船。龙首疏秦日，鸿陂复汉年。园陵看王气，松柏正苍然。
戊辰春日有怀白阳毕老公祖
作者：顾起凤
朝代：明

班硕文昌傍紫微，东山未许北辰违。陪京牗户思黄发，郑武甘棠寄衮衣。身系安危留主眷，道随舒卷岂知希。纶阖袛今宵旰切，伫看司马总揆机。
九日登龙山返舍独酌作
作者：顾起纶
朝代：明

登高陟山阁，佳日授衣初。四壑俱摇落，极目情未舒。岂有素心侣，俗驾阗郊墟。荡舟出泾口，悠然返敝庐。采菊对樽酒，蔬食甘无鱼。拙养心所适，闭门十年余。屏迹澹尘想，吾生惟晏如。秋风日瑟瑟，向夕增欷歔。阳乌悄方至，寒蛩鸣已疏。物候疏经变，岁时良不居。栖栖鲁中叟，徒劳问溺沮。处世苟无术，再咏耽师书。
初冬得报敝邑筑成防寇承澜沧周兵宪公枉书相问聊此代简
作者：顾起纶
朝代：明

闻到吴门未解围，千家村郭爨烟微。长川白骨沧波冷，满地绿林豺虎肥。烽火迢迢中夜梦，云山渺渺几时归。故乡消息劳相问，惟有新城闭落晖。
清溪渡
作者：顾起纶
朝代：明

清溪雨后碧山明，渡口泠泠绝涧声。谷鸟怯啼如汉语，岭梅零落故园情。沅陵客过无寒雁，楚国春来几日晴。万壑千溪烟瘴里，明朝何事向南征。
过吴江平望
作者：顾起纶
朝代：明

江驿临平望，渔洲带石梁。风吹阖庐棹，晚泊会稽乡。水国惟闻雁，寒原但植桑。前程多歧路，何处是康庄。
过香山丞黄外兄官署
作者：顾起经
朝代：明

香山香作尉，柳郡柳为樊。庭下闲罗雀，岩头时挂猿。秫田余臈酒，江鲞入宵飧。薄禄聊供日，何烦眷故园。
石帆别业（海宁县）
作者：顾辰
朝代：明

买断西邻水一湾，开门正对马鞍山。半茅半瓦屋不漏，一咏一觞心自闲。牧笛雨中春鸟散，钓丝风里暮潮还。更无豚犬平生累，肯信桃源隔世间。
题钱山水仙花
作者：顾辰
朝代：明

宴罢瑶池曙色凉，凌波仙子试新妆。金盘露积珠襦重，玉佩风生翠带长。万里弱流通阆苑，一帘疏雨隔潇湘。岁寒林下花时节，只许梅花压众芳。
春草池
作者：顾达
朝代：明

浮飙偃兰薄，飞烟生水涟。红沾雨花湿，翠侵衣桁鲜。翡翠晚迷径，蜻蜓酣倚船。援笔摅藻思，临流怀惠连。
浣花馆
作者：顾达
朝代：明

垂丝拂波迥，沉影带云流。莺啼渚烟净，燕飞帘雨收。萍开双桨荡，花浮群鲤游。东风约朝暖，晞发面轻鸥。
绿波亭
作者：顾达
朝代：明

碧色涨春云，圆文生暮雨。稍平杨柳岸，已没鵁鶄渚。锦鳞唼萍游，兰棹隔烟语。曲栏倚东风，怀人渺南浦。
谒女几祠
作者：顾达
朝代：明
体裁：古风

宜阳城西九十里，一山巍然名女几。上有窈窕之神祠，服靓妆淡淡如洗。共说昔当永嘉时，彭娥从此逃乱离。偶因出汲此山下，道逢群寇将污之。娥因愤呼向天哭，宁死义不受其辱。奔腾忽得迓山阳，以首便效共工触。皇天赫怒山为摧，崖石中分如凿开。娥既脱身趍以入，山即复合真怪哉。如何强奴未解理，犹自逐之势不已。跳踉踯躅知几人，一一投身甘磔死。当时汲器真有灵，化为巨石犹像形。至今樵客或时见，欲往从之应未能。我来观风持宪节，几度经过曾造谒。慨想高风不可追，为作长歌颂贞烈。
芝云堂得生字
作者：顾进
朝代：明
体裁：五言律诗

石根云气暖，坐看紫芝生。诗酒共为乐，竹梧相与清。仙人同跨鹤，玉女对吹笙。过雨添凉思，停杯待月明。
如梦令
作者：顾道善
朝代：明

高柳蝉声哽咽。四壁蛩吟悲切。丹桂发天香，疑似广寒宫阙。八月。八月。又是中秋佳节。
满江红 移居严庄有感 见《林下词选》、《众香词》、《今词初集》、《昭代词选》
作者：顾道善
朝代：明

禾黍斜阳，村皋外、红霞飞灭。回首处、依稀风景，繁华销歇。沼冷鸳鸯荷泣雨，台荒麋鹿松摇月。忽送来、野寺断钟声，疏篱缺。清晓怨，帘钩揭。王孙梦，鹃啼血。问天涯何处，铜仙金阙。猿鹤三秋淹短草，风云万里悲高碣。料明朝、好镜不相瞒，霜侵发。
蝶恋花 闺情 见《林下词选》、《众香词》
作者：顾道善
朝代：明

日射纱窗花影透。满镜春山，雪面妆成候。立遍苍苔寻草斗。鸾针凤线抛残绣。拜佛朝持般若咒。脉脉含情，徙倚消长昼。闻道知愁还未久。去年学得吹箫后。
旅书
作者：顾道泰
朝代：明

空庭吟步晚萧条，屐齿铿然破寂寥。平野暝烟浮叆叇，隔城寒岭锁迢峣。诗名老去随人说，侠气重来转自骄。世道式微吾道贵，不妨踪迹寄渔樵。
蔡君谟即惠山泉煮茶诗欧阳公称其极有古人风格余暇煮茗泉上因用其韵非遂偷其格律也
作者：顾道洁
朝代：明

文章本天成，偶与作者遇。此泉与此茶，兼赏此翁趣。两两相凑发，一一得呈露。胡取旗与鎗，可以扫百虑。百虑不敢入，秋声出深树。日日泉上来，此意偶一悟。
谈思永以唐张祜题惠山诗勒石重街小洞之闲与诸弟同赋
作者：顾道淳
朝代：明

山屐逶迤萧寺西，一支藤杖漫相携。涓涓泉响聆幽洞，细细莎深认故溪。胜迹不随今古变，物情只觉去来迷。昔贤留咏归何处，却喜新碑勒旧题。
送伯縠北上应试
作者：顾道瀚
朝代：明

王郎侠气贯江东，蹑屩侯门处处逢。湖海一裘偏肮脏，风尘双剑拂芙蓉。衣雄汉氏称司马，才俊云间识士龙。如此少年堪载笔，承明还复译秦封。
西湖
作者：顾锡畴
朝代：明
体裁：五言绝句

临安宋故都，荷花仍十里。际晓湖光平，鵁鶄鸣不已。
南归道中二首
作者：顾闻
朝代：明

草长花飞客路长，扁舟今日渡山阳。笛声吹落黄河月，淮北淮南总断肠。高天淮水澹悠悠，南向春江日夜流。极目烟花伤客思，金堤明月是扬州。
南归道中二首·其一
作者：顾闻
朝代：明

草长花飞客路长，扁舟今日渡山阳。笛声吹落黄河月，淮北淮南总断肠。
南归道中二首·其二
作者：顾闻
朝代：明

高天淮水澹悠悠，南向春江日夜流。极目烟花伤客思，金堤明月是扬州。
同徐子过岳山人
作者：顾闻
朝代：明

爱尔中林静，莺啼下碧除。风清徐稚榻，花映邺侯书。帘际凉露切，城阴夏木虚。论文竟西日，片片落琼琚。
和岳子嵩山草堂宴集
作者：顾闻
朝代：明

绿树覆沧浪，高斋敞夕阳。鸟殊闻法曲，花故忆明妆。碧酒衔风急，清琴拂水长。况逢岩壑侣，同醉白云傍。
夜泊崔镇闻笛
作者：顾闻
朝代：明

云落清河夜，天横片月凉。江楼莫吹笛，明日更山阳。
折杨柳
作者：顾闻
朝代：明

芳草接金堤，垂杨绿更齐。夕絮离天远，春丝别雾迷。曲中青镜改，愁畔紫骝嘶。红楼叹少妇，肠断玉关西。
晚
作者：顾闻
朝代：明

岸帻秋堂小，临流暮雨清。群峰倾鸟背，落叶带溪声。林日高低下，川虹断续明。棹歌何处发，应是采莲行。
清明日过杨村
作者：顾闻
朝代：明

杨柳蔽杨村，桃花古渡昏。清明犹作客，白日正销魂。天地催时序，关河仗酒尊。何为千里梦，一夜落吴门。
采莲曲二首
作者：顾闻
朝代：明

兰舟终日漾莲溪，少女如花锦袖低。含笑折来流水畔，红妆两两镜中啼。岸上金羁白马郎，溪边红粉断人肠。临风背摘双头蕊，笑入荷花万点妆。
采莲曲二首·其一
作者：顾闻
朝代：明

兰舟终日漾莲溪，少女如花锦袖低。含笑折来流水畔，红妆两两镜中啼。
采莲曲二首·其二
作者：顾闻
朝代：明

岸上金羁白马郎，溪边红粉断人肠。临风背摘双头蕊，笑入荷花万点妆。
初入武夷
作者：顾阳和
朝代：明
体裁：七言律诗

清溪一棹破云征，怪石奇峰曲曲迎。自喜登临酬素赏，转怜题品受虚名。山空真有烟云气，机息宁无鹿豕情。晚上天游最奇绝，高明疑已接元清。
刘公台和章邑侯韵
作者：顾际明
朝代：明
体裁：七言排律

台榭崔嵬入望雄，凭陵应识使君功。城连画阁摇丹壁，岸绕层冈锁玉虹。芳草长烟吴地接，蒹葭乱水越溪通。晴郊拥碧畦如砥，倒影浮光蜃作宫。灯火千家喧夜月，渔歌几处弄春风。扁舟客到青尊合，彩笔诗成白雪同。此日亭皋开水北，从来丘壑擅江东。汀痕绿尽年年柳，尽在丝丝化雨中。
福山观社
作者：顾鼎臣
朝代：明

游人如蚁事如麻，街巷喧阗好物华。本藉神功能御捍，岂缘财力竞豪奢。威容赫奕开生面，供奉分明学内家。灯火满城歌吹沸，夜深林有未栖鸦。
道观联
作者：顾鼎臣
朝代：明
体裁：联

道院阐玄风，看八百班行联玉笋；宗门兴景运，愿三千世界涌金莲。
点绛唇
作者：顿文
朝代：明

才长芭蕉，碧纱窗外风和雨。声声杜宇，不解留春住。欲问春光，此日归何处。春无语，乱红流去，两岸杨花絮。
云居寺
作者：顿锐
朝代：明
体裁：古风

地偏疏过从，寺僻惬招寻。风雨吟山鬼，松杉上水禽。壤坛苍藓合，废殿白云深。向晚闻烟磐，空泠宿客心。
北园书所见
作者：顿锐
朝代：明
体裁：五言律诗

治产无千亩，为园仅数弓。荒城足寒日，古堠易秋风。佛塔高云白，边楼晚叶红。灌畦甘抱瓮，转地罢飘蓬。
对竹
作者：顿锐
朝代：明
体裁：七言律诗

何处山泉落石滩，虚檐十个瘦琅玕。凤翎摇影三更月，鹤膝敲风一夏寒。深谢年年伴幽独，曾教日日报平安。绕阑粉箨成苍雪，不觉存光遇牡丹。
山行晚兴
作者：顿锐
朝代：明
体裁：五言律诗

葛屩冲山径，筇枝度石门。鹫峰天外寺，蛤屿水边村。红叶疏林影，丹崖挂瀑痕。炊烟生碧峤，岭月阁黄昏。
岩头寺宿
作者：顿锐
朝代：明
体裁：五言律诗

山行三十里，路过百千峰。缥缈岩头寺，微茫天际钟。涧风吹短鬓，岚气湿长松。问我今宵宿，云烟定几重。
慈光寺
作者：顿锐
朝代：明
体裁：五言律诗

慈光开净域，沙界出恒河。花雨阿兰若，铃风窣堵波。群山空色相，一径入松萝。僧衲翻经字，双林写贝多。
房山孔水洞
作者：顿锐
朝代：明
体裁：五言律诗

石窦水拖练，灵源地绝尘。浪传飞白鼠，无处隐赪鳞。入夏桃花尽，经春荇叶新。轻舠不可入，岂有避秦人。
新春访成长老方丈
作者：顿锐
朝代：明
体裁：五言律诗

霄漠千寻塔，香云十笏房。金灯明广殿，琼呗静长廊。花放优昙色，珠含舍利光。远公开社地，戒行服诸方。
春日宿长杨寺
作者：顿锐
朝代：明
体裁：五言律诗

长杨隐残照，兰若暮鲈时。静得禅中味，闲题壁上诗。园蔬青雨甲，烟柳绿风丝。一宿闻清梵，三生本不期。
昭烈楼桑庙
作者：顿锐
朝代：明
体裁：五言律诗

芒砀收云气，楼桑掩日华。庙期诸帝后，箫鼓万人家。龙岂池中物，雄惭井底蛙。西陵铜雀去，无树可栖鸦。
显灵官
作者：顿锐
朝代：明
体裁：五言律诗

星月浮璿阙，云雷绕绛宫。虬轩开景气，鹤驭下罡风。道演濠梁叟，经传河上公。鼎封龙虎伏，万境寂寥中。
楼桑庙迎神送神辞·其一
作者：顿锐
朝代：明
体裁：古风

帝子降兮范之阳。恍临睨兮旧乡。山苍苍兮水泱泱。神之来兮骖驷虬。玉鸾鸣兮啾啾。云车兮羽盖。楼桑阴兮蔽芾。牲既肥兮酒香。繐帷施兮雕玉床。荃高坐兮乐未央。
楼桑庙迎神送神辞·其二
作者：顿锐
朝代：明
体裁：古风

帝子去兮安之。违桑梓兮心孔悲。白帝城兮永安宫。鱼之腹兮蚕丛。巫阳云雨兮洞庭风波。虽信美而非吾土兮，矧蛟鳄与鼋鼍。归来兮，归来其乐兮如何。
正月十七日
作者：顿锐
朝代：明
体裁：七言绝句

烧灯已遇春寒减，巢燕未归花信迟。一曲《竹枝》清瘦尽，小窗红雪看梅时。
潭柘寺
作者：顿锐
朝代：明
体裁：五言律诗

潭柘前唐寺，名山碧殿开。松高云影乱，竹密雨声来。吸涧龙归钵，街花鸟集台。数碑勒尘迹，文字半莓苔。
琵琶
作者：顿锐
朝代：明
体裁：七言绝句

墨黑香云亸不收，并刀秋水剪横眸。春葱淅沥檀槽浅，乱点银冰下急流。
皋湖秋晚
作者：顿锐
朝代：明
体裁：古风

木落天宇清，草枯风力劲。平湖著微霜，摧此万荷柄。蓐收寖无权，玄冥欲司政。远山寒更翠，积水旷而靓。湘娥理晨妆，髻鬟堕明镜。轻飙漾沦涟，碧绿交掩映。水鸟各沈浮，游泳自其性。安得金石膏，瘥我山水病。
石桥村清泉寺
作者：顿锐
朝代：明
体裁：七言绝句

绿遍汀洲水逸村，碧波横印小桥痕。春流到处生芳草，江北江南人断魂。
落花
作者：顿锐
朝代：明
体裁：五言绝句

薄晚芳菲尽，崇朝锦幛空。堕红无一语，应是怨春风。
虹萝献
作者：顿锐
朝代：明
体裁：五言律诗

绝壁临千尺，悬崖结数椽。岩虚回梵呗，雾重合炊烟。僧定猿声上，人行鸟道边。谈空归未得，留得愧无缘。
蜀道难
作者：顿锐
朝代：明
体裁：七言绝句

孤云两角去天咫，三峡双流舆鬼邻。翻截覆舟道相属，不闻一日断行人。
衰草
作者：顿锐
朝代：明
体裁：七言绝句

浅白轻黄逐望迷，远拖秋影上平堤。王孙尚作天涯客，不待春来亦惨凄。
西巡曲
作者：顿锐
朝代：明

飞轮击水日三千，咫尺长安在日边。试向茂陵高处望，未央前殿立铜仙。
西禅寺
作者：顿锐
朝代：明
体裁：五言律诗

禅意西来远，空门东里深。松萝开一径，龙象护双林。焰焰昙花色，泠泠梵磬音。片云闲遇寺，如我本无心。
观斗蟋蟀
作者：顿锐
朝代：明
体裁：古风

蟋蟀著豳风，泉壤恒食息。迎阴巳振羽，欲鸣先鼓翼。候气感化机，吟秋率其职。于世无所争，岂有刚膂力。都缘助人意，自负万夫特。见敌竖两股，怒须如卓棘。昂藏忿塞胸，彭亨气填臆。将搏必踞蹲，思奋肆陵逼。既却还直前，已困未甘踣。雄心期决胜，壮志冀必克。依稀触与蛮，蜗角并开国。人生亦类斯，驹隙竞失得。知雄守其雌，老氏有渊识。
赠史子慎
作者：顿锐
朝代：明
体裁：七言律诗

吴兴邵守须人英，山开罨画毛骨清。道场天目万峰碧，霅水苕溪双眼明。钓艇不惊鸥鸟睡，莲歌那避使君行。西湖便访林逋宅，竹外寒梅瘦影横。
过贾岛墓
作者：顿锐
朝代：明
体裁：七言律诗

泪尽穷辕得旧京，旋披业灌拜先生。桐乡远在今西蜀，梓里遥邻旧北平。奔走髀消何位业，推敲骨瘦足诗名。太行秋色桑乾水，野老相呼后世情。
逃禅室
作者：顿锐
朝代：明
体裁：五言律诗

书轶经年废，禅因竟日闻。地非缘客扫，香许对僧焚。秃麈空谈竖，清斋佛粥分。病来休万事，不是故离群。
铜雀妓
作者：顿锐
朝代：明

西陵芳草合，松柏半为薪。宫殿飞铜雀，下饮漳河滨。檀烟冷余烬，垞帐网流尘。白头歌舞妓，来教晋宫人。
长安有狭邪行
作者：顿锐
朝代：明
体裁：古风

长安有狭邪，驰道相背开。宛转近曲江，诘曲临章台。曲江何逶迤，章台亦崔嵬。越陌植长杨，夹路列高槐。萦回少城奥，盘礴新宫隈。雕翰结黄雾，华毂飞红埃。前载既已债，后车还复来。要途生坎穿，趋竞亦愚哉。三诵覆车言，浩叹令心哀。
陇头流水
作者：顿锐
朝代：明
体裁：五言绝句

陇水清且深，东西南北下。千里不见人，胡儿来饮马。
兰山烟雨
作者：颜凤姿
朝代：明
体裁：七言律诗

一派银潢天际来，曲栏映渚此登台。凤林北折关山树，龙尾西迤水一隈。绝巘浮图三级雪，排川巨浪百声雷。临流记取前朝事，汉使星槎几次回。
题江山胜览图
作者：颜宗
朝代：明

万里湖山万里天，水光云影自悠然。日升旸谷浮金晕，春满堪舆蔼瑞烟。隔垄骑牛吹牧笛，横江拖网取鱼船。将军昔与盟诗社，索写无声胜辋川。
与罗近溪先生集从姑山
作者：颜廷矩
朝代：明
体裁：五言律诗

移席近岩前，清心对冽泉。酒中方见圣，坐处却疑禅。云片风吹落，苔花墨染鲜。名题在苍壁，重到是何年。
洪山返照
作者：颜木
朝代：明
体裁：七言律诗

珠帘斜捲看洪山，山色空青返照间。远浦帆飞双鸟过，孤峰僧定片云还。自怜短景催人老，却爱长年伴我閒。谁似葛巾陶靖节，岁寒三径且盘桓。
溠水渔归
作者：颜木
朝代：明
体裁：七言律诗

花坞桥阴系钓船，沧波送尽夕阳天。三春锦浪摇蓬底，八月银潢落枕边。白石放歌宜作伴，紫鳞斫鲙不论钱。人间是处风波恶，独爱深山复有年。
神农洞天
作者：颜木
朝代：明
体裁：七言律诗

忆昔洪荒邈岁年，至今风物尚依然。溪山不换巢居地，日月长明大始天。紫穴潜通三岛客，元台遥引九华仙。世间坟典无人解，浇俗何时复古先。
游霍山
作者：颜琏
朝代：明

翠削云根宿雨收，凭虚孤眺俯循州。醴泉细滴灵岩夜，石瓮高悬碧汉秋。地切榆垣烟火隔，僧栖莲室岁时悠。莫将大药愁颜鬓，且脱樊羁学漫游。
登凤凰台作
作者：颜瑄
朝代：明
体裁：七言律诗

凤皇台上雨初收，天际凉云拂地流。万里关河明落照，九重宫阙动高秋。青山近绕城头路，红树深藏驿外楼。莫怪临岐重惆怅，青袍三载此淹留。
题天坛
作者：颜黥
朝代：明
体裁：七言律诗

梯云凌雨登王屋，日月坛开第一巅。天下名山谁作伯，人间高步此当先。振衣不独翔千仞，举手真堪擎九天。大海外澄沙界稳，皇图尧筴祝年年。
丁丑与春元杨雨江等六人过玉山今复由北上自念渐老勉图世用志感一首
作者：饶与龄
朝代：明

怀玉昔经游，星移二十秋。山川旧图画，俦侣散浮沤。无计寻丹药，何由驻碧眸。识途称老马，踯躅逐骅骝。
丁丑夏从京师归取道杭城金继泉先生为居停主人已定交矣一别二十年乙未春北上始得会面款洽数日缱绻难别因步郑山人韵成俚句一首奉谢
作者：饶与龄
朝代：明

春柳拖烟绿渐舒，寒云黯淡雪晴初。征骑暂绁论交好，下榻淹留叹会疏。浙水空思湖景媚，蓟门遥望陇头书。相看青鬓俱华发，拚醉连宵酒再酾。
三月十四日朝见
作者：饶与龄
朝代：明

晓阙钟初动，垣扉促步过。冠绅迎仗肃，弦管度香和。莺燕翔青琐，星辰隐缝河。六年田野足，今复杂鸣珂。
上饶县五里墟舟行阻借宿酒店
作者：饶与龄
朝代：明

风声奔万马，云气暗千崧。飞絮逗重幕，堆盐压短篷。悠悠违旅舍，咄咄袛书空。谁为驱滕六，扶桑睍影红。
丹阳登陆不遂作六言一首
作者：饶与龄
朝代：明

积雪久留行辙，蹇驴不任脩途。囊空绉眉羞涩，枕欹搔首踟蹰。
丹阳镇江景象亦六言
作者：饶与龄
朝代：明

奔牛水涸没膝，寒骑骨露难驮。漕舟纵横缆棹，江流汹涌波涛。
乌镇道中怀邑大夫熊养素
作者：饶与龄
朝代：明

谁谓牛刀试武城，操持冰檗羡君清。礼贤不愧宓子贱，驭下堪侔乔智明。曾庆椿萱同寿恺，漫期兰桂播芳声。分携轸忆琼瑶意，故记俚章对短檠。
九龙水次见三人执杖亟行间之乃追盗牛者口占慰之
作者：饶与龄
朝代：明

纷纷铚艾趣南亩，骇见持殳逐盗牛。渤海循风今罕见，嘱君牖户早绸缪。
九龙省先妣墓
作者：饶与龄
朝代：明

思亲轻舸展新坟，草色青葱散缬文。雨里隔溪闻怨鸟，日曛依柏忍驱蚊。商游绝巘觅金穴，农挂重蓑事火耘。独有茹哀篷底客，永怀熊胆助辛勤。
乡人张德量为筑先妣坟兹复为重修工讫辞予曰官人此去入朝不知何时再见予不觉感伤赋此别之
作者：饶与龄
朝代：明

平生节操慕琼瑶，身荷天恩荐治朝。草野幽沉心寂寂，韶华催促鬓萧萧。逢人惭愧谭廊庙，依柏攀号湿树条。抷土重培劳尔力，临岐分手自今朝。
予谢客至新矶馆亲友虽不至间有遗问者予复拿舟往莲塘山庄数日甚惬幽意
作者：饶与龄
朝代：明

莲塘之宫半亩宽，喜于幽处托盘桓。长松风扫笙簧奏，峻岭云横锦绣看。哦句遣怀移枕簟，巡檐索突笑衣冠。农人披豁谈耕稼，较胜歌声杂管弦。莲塘之宫半亩宽，何妨避俗此中蟠。閒来点易频濡笔，倦后寻芳漫倚栏。鸟雀喧啾脩竹里，牛羊驰逐大江干。幽思触景成狂句，题罢长吟亦解颜。莲塘之宫半亩宽，灵台静定自身安。观书燃烛鸡传唱，拥被酣眠日上竿。客座楸枰时对奕，仙家炉鼎学烧丹。松菊三径栖迟处，不愧当年具四难。
予谢客至新矶馆亲友虽不至间有遗问者予复拿舟往莲塘山庄数日甚惬幽意·其一
作者：饶与龄
朝代：明

莲塘之宫半亩宽，喜于幽处托盘桓。长松风扫笙簧奏，峻岭云横锦绣看。哦句遣怀移枕簟，巡檐索突笑衣冠。农人披豁谈耕稼，较胜歌声杂管弦。
予谢客至新矶馆亲友虽不至间有遗问者予复拿舟往莲塘山庄数日甚惬幽意·其三
作者：饶与龄
朝代：明

莲塘之宫半亩宽，灵台静定自身安。观书燃烛鸡传唱，拥被酣眠日上竿。客座楸枰时对奕，仙家炉鼎学烧丹。松菊三径栖迟处，不愧当年具四难。
予谢客至新矶馆亲友虽不至间有遗问者予复拿舟往莲塘山庄数日甚惬幽意·其二
作者：饶与龄
朝代：明

莲塘之宫半亩宽，何妨避俗此中蟠。閒来点易频濡笔，倦后寻芳漫倚栏。鸟雀喧啾脩竹里，牛羊驰逐大江干。幽思触景成狂句，题罢长吟亦解颜。
予适莲塘亲友尽谢却之独三河陈巡使云石接乡丈吴东溪枉顾云石官予地谊不可拒因留款竟日
作者：饶与龄
朝代：明

烟雾濛濛收雨脚，朝曦掩霭菊花团。拟从别墅理归棹，忽枉高轩访考槃。纁币承筐来厚贶，黍鸡下榻罄交欢。舒长化日无尘鞅，为倒金樽莫兴阑。
二十一日泗川道中
作者：饶与龄
朝代：明

维扬竟日马蹄忙，又向盱城渡淼茫。且喜晴空云歛尽，更忻暖日晷初长。犁锄接陇歌声沸，粉黛行厨色笑扬。游子揽春生意满，停鞭拉友夜倾觞。
二十二日行九波十八湾
作者：饶与龄
朝代：明

征骑踯躅计行踪，昂首高原复断垄。衰草连天尘障里，村庄又听夕阳舂。
二十日见部
作者：饶与龄
朝代：明

天曹尊八座，捧檄步趋齐。政本严簪笔，明扬对赤墀。光微因近日，杓转自成时。廉地章章在，山公百辟仪。
修容
作者：饶与龄
朝代：明

记得唐人诗句好，贵人白发是称公。笑将髭鬓学年少，时对菱花亦作忠。
元宵与二客同饮用杜工部赠田舍人韵
作者：饶与龄
朝代：明

维舟此夕弋城边，明月清风对二贤。酒觅郫筒酬令节，蔬分园韭助春筵。萧条旅次无佳制，吟笑笥中有古篇。遥想六鳌双凤胜，野凫何日听钧天。
元日舟次峡江和友竹韵
作者：饶与龄
朝代：明

元晨万寿祝枫宸，二十三年又见春。绛阙祥浮冠佩集，黄扉令布宪章新。皞神启泰今为主，■泽宏敷乐与人。丹悃不将华发变，岂容暇豫独谋身。
凝翠亭
作者：饶与龄
朝代：明

筑亭种树阅年多，翠翠青青羡两娑。徙倚赏心移白日，何嫌门外可张罗。
初秋神泉送别邑侯谢镇宇北归三首
作者：饶与龄
朝代：明

冠盖云从共卧辕，西风此日粤江边。数声雁唳知更序，一曲骊歌赠别筵。棠满茶阳恩独渥，碑留印首绩长镌。明朝便陟鄞川路，衰草思君倍黯然。秋入神泉挹紫氛，锦帆高挂度归津。蝉音断续添离况，枫色青丹总怆神。伯起自知清白吏，任延不负正公臣。天门牛渚多佳胜，莫惜双鱼慰远闻。楚地才名公最贤，绾章念载鳄江边。方占驯雉徵三异，讵谓飞凫各一天。水涨蒹葭思暮雨，亭垂杨柳带秋烟。此身处处堪酬国，伫听芳声海内传。
初秋神泉送别邑侯谢镇宇北归三首·其一
作者：饶与龄
朝代：明

冠盖云从共卧辕，西风此日粤江边。数声雁唳知更序，一曲骊歌赠别筵。棠满茶阳恩独渥，碑留印首绩长镌。明朝便陟鄞川路，衰草思君倍黯然。
初秋神泉送别邑侯谢镇宇北归三首·其三
作者：饶与龄
朝代：明

楚地才名公最贤，绾章念载鳄江边。方占驯雉徵三异，讵谓飞凫各一天。水涨蒹葭思暮雨，亭垂杨柳带秋烟。此身处处堪酬国，伫听芳声海内传。
初秋神泉送别邑侯谢镇宇北归三首·其二
作者：饶与龄
朝代：明

秋入神泉挹紫氛，锦帆高挂度归津。蝉音断续添离况，枫色青丹总怆神。伯起自知清白吏，任延不负正公臣。天门牛渚多佳胜，莫惜双鱼慰远闻。
利国驿道中大风
作者：饶与龄
朝代：明

初涉彭城道，清明景色芳。梨花白灿灿，柳叶绿行行。远岫云中见，孤村埃外藏。春风亦不恶，暂释利名缰。
别莲塘书舍
作者：饶与龄
朝代：明

数年浪迹寄衡门，时洒幽襟亦避喧。白酒黄鹂添野兴，老农稚子喜风淳。解衣蓬跣无官客，课读灯窗有子孙。暂别芧檐谒金阙，归来重见举芳尊。
十一日新晴答友竹
作者：饶与龄
朝代：明

愁怀顿发喜颜开，且庆今朝淑气回。耐岁共瞻松与柏，迎春先占柳和梅。金台桥树张灯市，彭蠡篷窗对寿杯。搦管频频记光景，何时樽宴俯怜才。
即事
作者：饶与龄
朝代：明

六月飙风骤雨寒，拥衾起坐五更残。积庭败叶呼童扫，发灶燃灯把卷看。自信守株终不改，无端辛螫见知难。崇朝变态天当定，衡泌何妨且即安。
友竹欲从扬州登陆赴京口占赠别时二月十六日也
作者：饶与龄
朝代：明

东风扫雪柳萌芽，水直轴舻陆走车。鞭指江都占春信，花香衬马入京华。雪花飘乱同吟处，蜡炬光残密语时。今日风光容易别，天门信使好相迟。
友竹欲从扬州登陆赴京口占赠别时二月十六日也·其一
作者：饶与龄
朝代：明

东风扫雪柳萌芽，水直轴舻陆走车。鞭指江都占春信，花香衬马入京华。
友竹欲从扬州登陆赴京口占赠别时二月十六日也·其二
作者：饶与龄
朝代：明

雪花飘乱同吟处，蜡炬光残密语时。今日风光容易别，天门信使好相迟。
吉水三姑滩舟中除夕次李友竹韵
作者：饶与龄
朝代：明

远寺钟声晚更沉，鸦迎彩鹢噪丛林。通宵爆竹惊春梦，好友赓诗畅客心。回首云烟离思杳，半生雨露荷恩深。丹衷㣼雁驰天北，勉效勤渠惜禹阴。
吉水三姑滩舟中除夕次李友竹韵
作者：饶与龄
朝代：明
体裁：七言律诗

远寺钟声晚更沉，鸦迎彩鹢噪丛林。通宵爆竹惊春梦，好友赓诗畅客心。回首云烟离思杳，半生雨露荷恩深。丹衷忍雁驰天北，勉效勤渠惜禹阴。
吕梁道中
作者：饶与龄
朝代：明

跋涉修程屡问津，遭逢明圣世升平。雁鸿接翅缔行侣，莺燕和春籁自鸣。几带小舟摇野渡，夹堤绿柳媚游人。四门广辟天颜近，谩说巢由凤翮冥。
和邑侯谢镇宇归途见寄二诗
作者：饶与龄
朝代：明

三载与君雅盍簪，当筵倾酒救焚林。啸风吟月归荒径，流水高山孰听琴。见愠讵消群小慝，赠攀聊表野人心。挂帆远趁西风蚤，惊看天香落碎金。歌罢阳关雁唳秋，一担书剑载轻舟。栖衡漫说花迷目，把镜宁甘雪满头。公论自存儿卒口，明扬应系庙廊忧。何时樽酒金台上，促膝诗章共唱酬。
和邑侯谢镇宇归途见寄二诗·其一
作者：饶与龄
朝代：明

三载与君雅盍簪，当筵倾酒救焚林。啸风吟月归荒径，流水高山孰听琴。见愠讵消群小慝，赠攀聊表野人心。挂帆远趁西风蚤，惊看天香落碎金。
和邑侯谢镇宇归途见寄二诗·其二
作者：饶与龄
朝代：明

歌罢阳关雁唳秋，一担书剑载轻舟。栖衡漫说花迷目，把镜宁甘雪满头。公论自存儿卒口，明扬应系庙廊忧。何时樽酒金台上，促膝诗章共唱酬。
咏许真君
作者：饶与龄
朝代：明

旌阳仙令人何在，闻说遗因事甚都。井柱伏蛟神秘术，节杯化鹤运阴符。成功碧汉瞻飞舄，崇报巍宫列画图。千载悠悠谁复见，楚江春草听鸣鸪。
咏阴那山
作者：饶与龄
朝代：明

诸峰横亘翠相连，势耸崔嵬插碧天。晴雨开先占色相，晨昏变幻弄云烟。延袤鼓嶂千村绕，梵宇钟声百里悬。小筑悠然乐佳胜，衡庐奚事觅中原。
哭座主洗马师竹王公二首已丑冬别后五年始闻讣音
作者：饶与龄
朝代：明

开国勋庸裔，登瀛琬琰才。春风扇阴曀，桃李几培栽。舆望迁三殿，华名动九垓。玄扃何日掩，猿鹤尽成哀。忝窃当年伯起知，登龙时复醉琼饴。封章烨烨高南斗，环佩珊珊步赤墀。松菊兴浓还解绶，山河气壮早骑箕。海滨万里无过雁，长向西风泪暗垂。
哭座主洗马师竹王公二首已丑冬别后五年始闻讣音·其一
作者：饶与龄
朝代：明
体裁：五言律诗

开国勋庸裔，登瀛琬琰才。春风扇阴曀，桃李几培栽。舆望迁三殿，华名动九垓。玄扃何日掩，猿鹤尽成哀。
哭座主洗马师竹王公二首已丑冬别后五年始闻讣音·其二
作者：饶与龄
朝代：明
体裁：七言律诗

忝窃当年伯起知，登龙时复醉琼饴。封章烨烨高南斗，环佩珊珊步赤墀。松菊兴浓还解绶，山河气壮早骑箕。海滨万里无过雁，长向西风泪暗垂。
哭窗兄春元卢鲁斋溺水
作者：饶与龄
朝代：明

宿年讲艺号知音，永诀多惭负此心。杯酒梵宫寒月落，联骑双阙晓钟沉。人龙变化名犹在，松穴埋藏恨转深。父老儿孤悬万里，汨罗长吊泪沾襟。
喜渡赣州十八滩呈贡元李友竹
作者：饶与龄
朝代：明

峻滩长吼万军声，两岸黄茅山更嵘。鼓枻周回防石角，停桡盼睐候风旌。畏途频陟惊星序，脩路徂征叹旅程。幸就故人杯酒乐，披襟酬唱破三更。
喜渡鄱阳东湖
作者：饶与龄
朝代：明
体裁：七言律诗

北征三度过彭蠡，此度波澄镜面平。桨荡渔船摇拽易，帆悬贾艇往来轻。雁翔南浦偕鸥集，鹤入青霄挟子鸣。月到天心舡到岸，歌声满耳杂风筝。
喜渡鄱阳东湖
作者：饶与龄
朝代：明

北征三度过彭蠡，此度波澄镜面平。桨荡渔船摇拽易，帆悬贾艇往来轻。雁翔南浦偕鸥集，鹤入青霄挟子鸣。月到天心船到岸，歌声满耳杂风筝。
嘉兴忆蔡大尹
作者：饶与龄
朝代：明

槜李经行冰凛冽，韶华催促七星霜。爱客冲寒蔡贤尹，星轮杓转照湖湘。
夏日晚坐小亭观莲承会友李贡元友竹秋元友松昆玉佳章见示漫成二律奉答·其一
作者：饶与龄
朝代：明

远岫岚凝近似无，晚霞映日绣纹铺。学吟拥鼻惭离索，酬唱多君喜不孤。爱月开樽应自倒，看花缓步杖儿扶。何时兴发来双骥，蹀躞轻鞭骋远途。
夏日晚坐小亭观莲承会友李贡元友竹秋元友松昆玉佳章见示漫成二律奉答·其二
作者：饶与龄
朝代：明

寂寞寡心知，如君是我师。对莲思古说，披卷读新词。谊重连床夜，情深结社时。平生重然诺，白首莫相岐。
夏日晚坐小亭观莲承会友李贡元友竹秋元友松昆玉佳章见示漫成二律奉答·其二
作者：饶与龄
朝代：明

寂寞寡心知，如君是我师。对莲思古说，披卷读新词。谊重连床夜，情深结社时。平生重然诺，白首莫相岐。远岫岚凝近似无，晚霞映日绣纹铺。学吟拥鼻惭离索，酬唱多君喜不孤。爱月开樽应自倒，看花缓步杖儿扶。何时兴发来双骥，蹀躞轻鞭骋远途。
大峨王先生南海奇士也以乡贡典教吾埔作贫女吟予因原韵答和以宽其意
作者：饶与龄
朝代：明

周风曾戒女怀春，何事朱颜漫作颦。袿襘但坚深闺守，翠珠奚羹画堂新。路人共讶标梅实，吉士行歌乐缟巾。桃自红兮柳自绿，寒窗添线刺绫纹。
奉咏两广督府刘凝斋平龙川寇·其一
作者：饶与龄
朝代：明

天王宵旰粤东讧，特简才贤建节雄。仰见七旬歼逆命，共誇百捷状元戎。风生旌拂烟尘净，日返戈挥瘴祲空。投石扶筇欢老稚，贞珉重勒伏波功。
奉咏两广督府刘凝斋平龙川寇·其二
作者：饶与龄
朝代：明

久逋循阳寇，遐荒隐百疴。飞符来虎帐，溟海息鲸波。韩范威名显，夔龙事业多。吁谟赞明主，兵偃洗天河。
奉咏两广督府刘凝斋平龙川寇·其二
作者：饶与龄
朝代：明

久逋循阳寇，遐荒隐百疴。飞符来虎帐，溟海息鲸波。韩范威名显，夔龙事业多。吁谟赞明主，兵偃洗天河。天王宵旰粤东讧，特简才贤建节雄。仰见七旬歼逆命，共誇百捷状元戎。风生旌拂烟尘净，日返戈挥瘴祲空。投石扶筇欢老稚，贞珉重勒伏波功。
奉送别驾效愚沈公署邑篆得代还郡二律
作者：饶与龄
朝代：明

海陬岩邑叹疲癃，万里天门隐未通。枉沐朱幡来上佐，高悬华烛照青穹。陈蕃慰满题舆望，余靖终膺御笔崇。杯酒印冈延别处，桃花夹岸映溪红。霏微春雨暗河桥，草色青青涨早潮。方咏飞鸿安泽国，忽瞻彩鹢拨归桡。三年半刺称良翰，期月慈君薄试萧。欲采民风知骏绩，茶阳载道裤襦谣。
奉送别驾效愚沈公署邑篆得代还郡二律·其一
作者：饶与龄
朝代：明

海陬岩邑叹疲癃，万里天门隐未通。枉沐朱幡来上佐，高悬华烛照青穹。陈蕃慰满题舆望，余靖终膺御笔崇。杯酒印冈延别处，桃花夹岸映溪红。
奉送别驾效愚沈公署邑篆得代还郡二律·其二
作者：饶与龄
朝代：明

霏微春雨暗河桥，草色青青涨早潮。方咏飞鸿安泽国，忽瞻彩鹢拨归桡。三年半刺称良翰，期月慈君薄试萧。欲采民风知骏绩，茶阳载道裤襦谣。
官桥道中口占
作者：饶与龄
朝代：明

桃花初放梨花飞，麦陇青青柳线垂。游人颇解暮春趣，何时童冠咏而归。
富阳久阻风雪遥望杭城不至因思昔年游西湖今欲再游不可得适见寒鸦傍舟觅食有感而作
作者：饶与龄
朝代：明

脩途风雪久无聊，漫向钱塘拽去□。因忆西湖多丽胜，何缘短屐复逍遥。浩然莫遂寻梅兴，陶谷空将苦茗调。乌鹊饥肠同旅子，江干垂翅立寒潮。
小奚黄就道病口占遣归
作者：饶与龄
朝代：明

此生幸值东周际，从者胡罹陈蔡忧。今日东风遣归去，背驰南北思悠悠。
己丑都下予请告南归乡友中翰乐壶邹君携觞别予且示以诗扇近检箧得扇因依韵和之志思也
作者：饶与龄
朝代：明

燕邸清宵饮别樽，江湖万里一归人。倚庐独抱皋鱼痛，贻句遥思子建亲。载笔代言承渥宠，迁乔伫见御朱轮。河桥分手星霜五，岩穴应惭作逸民。
常山阻雪时有送席馔至而无酒舟中戏笔
作者：饶与龄
朝代：明

荏苒经旬雪再飘，白驹暂系永今朝。青州从事徒劳我，乌有先生不下□。老足冻冰长缩缩，蓬头拨烬袛萧萧。空馀一点葵心赤，万里天门向帝尧。
平望驿阻雨二十句
作者：饶与龄
朝代：明

万里赴神京，踽踽一舟独。徂冬更中春，漫尔滞行躅。光景随地迁，揽之辄有触。把笔写幽情，支词盈素牍。冲寒怯衣单，虑寇挑灯读。飙风送雨声，湖波摇地轴。偶值觉伤神，拥被姑闭目。忆昔陶潜翁，解绶恒对菊。岂不慕荣华，洒酒甘野簌。外物无所萦，日夕袛坦腹。
年兄卫捡吾副郎招饮杭州吴山寺阁西湖即在山下
作者：饶与龄
朝代：明

当年同看洛阳花，今日相逢酒色赊。雪阁湖山清话洽，匆匆分手又天涯。
店家谈罢马报中春闱有感
作者：饶与龄
朝代：明

先人乙未登天路，今逢花甲又周天。日月征轮惊世接，凤麟呈瑞必开先。头点朱衣文入彀，金泥信使箭离弦。老妪自笑桃夭候，西抺更涂亦抗颜。
庚辰北上舟次安庆
作者：饶与龄
朝代：明

阴风掀揭波涛壮，歌侧纵横浪里舟。回首白云家万里，可容身作等閒游。扬子江中冒险行，断魂晨夕叹长征。袛因不识人间梦，苦把浮名绊此身。
庚辰北上舟次安庆·其一
作者：饶与龄
朝代：明

阴风掀揭波涛壮，歌侧纵横浪里舟。回首白云家万里，可容身作等閒游。
庚辰北上舟次安庆·其二
作者：饶与龄
朝代：明

扬子江中冒险行，断魂晨夕叹长征。袛因不识人间梦，苦把浮名绊此身。
延陵吊古
作者：饶与龄
朝代：明

列国推贤闻季札，勾吴事业竟黍离。清风自是凌松桧，遂志宁甘嗜蕨薇。大息光僚终酿乱，苛求胡左过阐微。悠悠千载人何在，枯木寒鸦日几西。
弋阳见灯城
作者：饶与龄
朝代：明

纱笼万炬走江湄，旋绕团团技益奇。更有笙簧嘹喨甚，隔溪齐听唱歌时。火城红映碧波深，星斗罗空弋水浔。泡影跳丸归幻化，传奇戏笔付长吟。
弋阳见灯城·其一
作者：饶与龄
朝代：明

纱笼万炬走江湄，旋绕团团技益奇。更有笙簧嘹喨甚，隔溪齐听唱歌时。
弋阳见灯城·其二
作者：饶与龄
朝代：明

火城红映碧波深，星斗罗空弋水浔。泡影跳丸归幻化，传奇戏笔付长吟。
忆常州偕年兄黄惕弦同归
作者：饶与龄
朝代：明

鲈鱼味美同君赏，对奕联航入浙江。凫舄日边飞去翼，治蒲善政对天扬。
怀会兄邬少溪先生
作者：饶与龄
朝代：明

联辔偕游京国来，知君夙抱出群才。平原士忆苏湖帐，建寿民悲楚岘台。满目烟霞归啸咏，一樽风月畅襟怀。故人每切蒹葭想，安得相从展丽裁。
思二亲
作者：饶与龄
朝代：明

衰衣久着撤斑衣，叹息流光往事非。去国未能排阊阖，倚庐两度哭庭闱。诗书满架飞尘积，杯棬长庋举白稀。试读风人素冠咏，栾团敢冀与同归。
戏答友竹李兄
作者：饶与龄
朝代：明

桃夭准拟达都门，漫向西江舣行棹。垂空雪霰扑面扬，满目风涛捲岸泊。楚姬压酒春花嫣，篙工拥炉壁蜗缩。彭城道上走风尘，诗思应观驴背促。
招选愚陈友过小亭
作者：饶与龄
朝代：明

约君来过母离间，红白佳花已满栽。亭畔薰风时醒醉，好怀不厌对君开。
挽李韦箴年兄
作者：饶与龄
朝代：明

忆昔两膺荐明经，与君联镳拜枫宸。君才烨烨堪华国，剑气上冲牛斗平。日驰骏马观铨政，海内誉髦畴与并。入将尺疏达承明，出捧鸾章效忠荩。嗟我委琐附骐骥，驽骀踯躅敢希冀。无何告养分手归，杯酒殷勤加勉励。于昭天子轸痌□，特诏铨衡选庶官。试君百里割牛刀，握符铜陵何番番。衣锦言旋省故乡，我从祖道上供张。羡君舟楫胜宏济，意气相倾海可航。作令三年成子皋，又拟鲁恭化中牟。循声馥郁隆隆起，伫见徵书下九霄。岂期鸾凤不世出，虞廷羽仪随灭没。朝霞灿绚八荒暮，云将雨暗曦煜烂。呜呼夭道真难测，丰乃才兮火烈烈。未脱颖兮夺其施，琴音辍处悲风飒。飘摇丹旐返鳄江，缟衣穗帐生秋霜。泉路茫茫向谁问，炷香一酹摧我肠。青春白日掩夜台，古来贤哲皆尘埃。玉楼有功永不朽，一曲之歌何有哉。
挽李韦箴年兄
作者：饶与龄
朝代：明
体裁：古风

忆昔两膺荐明经，与君联镳拜枫宸。君才烨烨堪华国，剑气上冲牛斗平。日驰骏马观铨政，海内誉髦畴与并。入将尺疏达承明，出捧鸾章效忠荩。嗟我委琐附骐骥，驽骀踯躅敢希冀。无何告养分手归，杯酒殷勤加勉励。于昭天子轸痌□，特诏铨衡选庶官。试君百里割牛刀，握符铜陵何番番。衣锦言旋省故乡，我从祖道上供张。羡君舟楫胜宏济，意气相倾海可航。作令三年成子皋，又拟鲁恭化中牟。循声馥郁隆隆起，伫见徵书下九霄。岂期鸾凤不世出，虞廷羽仪随灭没。朝霞灿绚八荒暮，云将雨暗曦煜烂。呜呼夭道真难测，丰乃才兮火烈烈。未脱颖兮夺其施，琴音辍处悲风飒。飘摇丹旐返鳄江，缟衣繐帐生秋霜。泉路茫茫向谁问，炷香一酹摧我肠。青春白日掩夜台，古来贤哲皆尘埃。玉楼有功永不朽，一曲之歌何有哉。
摹写陆行风景亦促句换韵
作者：饶与龄
朝代：明

青草连天一色空，长庚西见启明东，马蹄信步踏春风。燕台杳渺日引领，盘羞苜蓿枵腹忍，第恐囊中诗句窘。路傍花鸟触兴新，下马村酤竹叶春，风月伴我成三人。
放舟三河镇
作者：饶与龄
朝代：明

懒散情怀未老癯，舣舟雄镇揽花衢。千源分派三流合，万谷周遭一嶂孤。比屋笙歌闻彻远，通津帆楫竞招呼。上游藉此金汤固，漫说全潮任有无。
放舟乌槎
作者：饶与龄
朝代：明

长向江湄学漫游，诗囊茶灶载扁舟。碧空呼鹤频招手，浅濑观鱼辄点头。棹过芦花惊水鸟，角吹洲畔逐溪牛。风清兼吐山巅月，醉听渔歌自在流。
新矶书室
作者：饶与龄
朝代：明

三水萦回一草堂，万竿脩竹戛琳琅。黑甜窗下无人问，可信神游到燧皇。
春正七日颙望风静
作者：饶与龄
朝代：明

巽二连朝恣怒号，冯夷击鼓涌波涛。南帆鳞次悠飏举，北楫龙蟠偃卧高。谁谓苍旻能助顺，顿教仁气转钧陶。佳辰空负古人日，愁饮江干面色酕。
有感张家
作者：饶与龄
朝代：明

椿株偶值春光茂，遍地孙枝竞长芽。老干已倾萧瑟也，西风吹尽故园华。
林坑观稼
作者：饶与龄
朝代：明

旭日融融出自乐，疏松脩竹赤光通。肩舆缓步巡阡陌，束盖偻躬避苇丛。量雨较晴逢牧子，烝藜炊黍有山翁。酣歌直待梢头月，奚羡仙姝醉蕊宫。
次前韵答友竹兄㝢宽解之意
作者：饶与龄
朝代：明

家食怀君恩，北发理征棹。煖风入屠苏，孤舟反漂泊。青阳令始行，顽阴气未缩。击楫呼长年，勉㫋为予促。连袂趋西江，阳春谓有脚。羁旅惜韶华，扬鞭逐芳躅。留滞岂足悲，挥霍当愈乐。达观志桑弧，宇宙皆吾廓。
次前韵答友竹兄宇宽解之意·其一
作者：饶与龄
朝代：明
体裁：古风

家食怀君恩，北发理征棹。煖风入屠苏，孤舟反漂泊。青阳令始行，顽阴气未缩。击楫呼长年，勉㫋为予促。
次前韵答友竹兄宇宽解之意·其二
作者：饶与龄
朝代：明
体裁：古风

连袂趋西江，阳春谓有脚。羁旅惜韶华，扬鞭逐芳躅。留滞岂足悲，挥霍当愈乐。达观志桑弧，宇宙皆吾廓。
步杜工部进艇韵
作者：饶与龄
朝代：明

上元舟底听钲鼓，三五蟾光又逗窗。途远不妨淹落日，风从何厌泛长江。崚嶒翠壁奇仍丽，游泳沙鸥去复双。佳景屡逢堪寄眺，明灯相向尽罂釭。
河泊所遥望滕王阁
作者：饶与龄
朝代：明

杰阁渠渠竖江浒，洪都名郡羡蜚英。朱帘画栋丹青象，南浦西山梦寐情。帝子雄图留迹古，才人记胜觉风生。会经佳地开尘眼，高步瑶池上玉京。
河泊所阻风用侧体成五言二律
作者：饶与龄
朝代：明

扁舟拟远征，逆飙滞行棹。洪城伫遨游，荒涯可停泊。飘摇等鸥浮，局束如龟缩。悠悠拥寒衾，厌听鸡声促。朔风打船头，行云拖雨脚。停桡苦逗遛，濡衣虞踯躅。舵动呕哑鸣，杯衔黾勉乐。何如云际鸿，飘飘翔寥廓。
河泊所阻风用侧体成五言二律·其一
作者：饶与龄
朝代：明

扁舟拟远征，逆飙滞行棹。洪城伫遨游，荒涯可停泊。飘摇等鸥浮，局束如龟缩。悠悠拥寒衾，厌听鸡声促。
河泊所阻风用侧体成五言二律·其二
作者：饶与龄
朝代：明
体裁：古风

朔风打舡头，行云拖雨脚。停桡苦逗遛，濡衣虞踯躅。舵动呕哑鸣，杯衔黾勉乐。何如云际鸿，飘飘翔寥廓。
河泊所阻风用侧体成五言二律·其二
作者：饶与龄
朝代：明

朔风打船头，行云拖雨脚。停桡苦逗遛，濡衣虞踯躅。舵动呕哑鸣，杯衔黾勉乐。何如云际鸿，飘飘翔寥廓。
洪都访吴凤岐佥宪以入贺行信州访张莲滨少参又以迁秩去二人旧知俱不遇有感
作者：饶与龄
朝代：明

纾辔江南几千里，人生萍梗叹参辰。莺声乔啭多春色，凫翼霄翔入杳冥。干泽耻为弹铗计，拥吟远慕闭关人。举头眺望天功溥，雨润青松亦长蘋。
浦城遇徐子建
作者：饶与龄
朝代：明

肩舆飞度仙阳道，欲雨欲晴初夏天。邂逅侠翁知爱士，拉予诗酒画堂前。
游大觉庵
作者：饶与龄
朝代：明

昔年栖宝地，挟册读株林。故僧皆寂寞，多树更幽深。亭午闻铙韵，斜阳倒壑阴。坐久增凄恻，山头鸟碎今。壮龄此地忆燃藜，矢砺丹心向日葵。短疏暂辞双凤阙，衰衣重着白云隈。招提万象原空寂，支遁何年探翠微。牢落半生多碌碌，流行坎止且忘机。
游大觉庵·其一
作者：饶与龄
朝代：明

昔年栖宝地，挟册读株林。故僧皆寂寞，多树更幽深。亭午闻铙韵，斜阳倒壑阴。坐久增凄恻，山头鸟碎今。
游大觉庵·其二
作者：饶与龄
朝代：明

壮龄此地忆燃藜，矢砺丹心向日葵。短疏暂辞双凤阙，衰衣重着白云隈。招提万象原空寂，支遁何年探翠微。牢落半生多碌碌，流行坎止且忘机。
游虎丘寺漫记古风二十八句
作者：饶与龄
朝代：明

生公往迹留虎丘，入门诹访冷飕飕。焦峣顽石百十片，庭前罗立不点头。当时说法宁驱使，入定澄心见如此。至今徒众辄称扬，月明灯烂犹崇祀。百步更瞻铸剑泉，吴王空能举郢鄢。镯镂反赐子胥死，剑铦何似信才贤。抠衣拾级古塔高，百尺层层凌青霄。大雄舍利真奇壮，水摇野远日光韬。升降周回劳不惮，妙境纵观谐夙愿。茫茫往事如飘风，苦茗坐啜兴长叹。出门再窥憨憨井，一掬入口愚蒙醒。廉贪之水记端州，夷齐清操真可景。返舟解衣神怡然，走笔漫述游春篇。大呼三老鼓枻去，片席翩翩向北天。
滕县早起六言绝句一首
作者：饶与龄
朝代：明

浃旬桃蹊柳径，深更角枕锦衾。鸦声交噪东白，马蹄又蹴残英。
猫号戏作
作者：饶与龄
朝代：明

阳春二气降腾时，生意潜被物自知。狸子夜嗥惊旅梦，时来天动复何疑。
玉山年兄薛涵所大尹留饮
作者：饶与龄
朝代：明

忆昔偕君听鹿鸣，相期飞控骋脩程。春深红杏多飘土，岁后青松见几茎。乍雨乍晴由大造，知新知旧孰钟情。多君下我陈蕃榻，不厌清樽意气倾。
甲午孟冬先妣坟下土圯予督役修理前一夕梦先妣仪容如弥留时语予曰可加一枋不识所谓或者加土厚筑之意醒因泫然有感
作者：饶与龄
朝代：明

阳月小春景，乾坤姤复时。黄云覆原野，白雾障江湄。修墓惭非古，崩防袛自悲。三秋如瞬息，梦寐聆音仪。
癸巳仲冬念四日予五旬有一贱诞忧制未释因避客新矶书舍漫成俚句姑以咏怀
作者：饶与龄
朝代：明

履世躬逢三圣王，悬弧五度荷穹苍。抱怀纠郁长如结，毛发萧疏渐有霜。闷过园林聊玩日，閒谈轩岐摄生方。蓼莪遗咏多惭负，敢向堂前强举觞。
癸巳岁秋日谒先大夫墓
作者：饶与龄
朝代：明

展叩先茔百感生，空闻虚谷野禽声。竹梧恍惚羹墙见，霜露应添风木情。八十春光浑过影，终天遗恨只如酲。式瞻坏土弥㣼切，莫遏双眸泪满膺。
癸巳岁秋日谒先大夫墓
作者：饶与龄
朝代：明
体裁：七言律诗

展叩先茔百感生，空闻虚谷野禽声。竹梧恍惚羹墙见，霜露应添风木情。八十春光浑过影，终天遗恨只如酲。式瞻坏土弥忍切，莫遏双眸泪满膺。
癸酉同荐惟林文峰区海目二兄入翰院因诗期望
作者：饶与龄
朝代：明

鹿鸣醉听百花中，且喜车书际混同。七十雁行曾叙齿，三千鲲浪愿输忠。而今南化殊岐路，莫逐骅骝并御风。寄语玉堂三岛客，登瀛满拟入高空。
秀屏归口占赠之
作者：饶与龄
朝代：明

酷暑何妨梵宇居，醒时哦句睡抛书。澄心百虑都消遣，为说诸公莫浪呼。
秋日小亭昼憩客过手谈
作者：饶与龄
朝代：明

城东半亩地，日夕此徘徊。池鲤潜还跃，山花落更开。耽卧怜多病，哦诗愧异才。纹楸有逸兴，敲户喜君来。诗思酒樽边，云飞儿案前。叠石分山壁，引泉破水田。鸡声天正午，雀噪暮浮烟。剥啄神如醉，双枰月上弦。
秋日小亭昼憩客过手谈·其一
作者：饶与龄
朝代：明

城东半亩地，日夕此徘徊。池鲤潜还跃，山花落更开。耽卧怜多病，哦诗愧异才。纹楸有逸兴，敲户喜君来。
秋日小亭昼憩客过手谈·其二
作者：饶与龄
朝代：明

诗思酒樽边，云飞儿案前。叠石分山壁，引泉破水田。鸡声天正午，雀噪暮浮烟。剥啄神如醉，双枰月上弦。
自慰
作者：饶与龄
朝代：明

日边佳气郁葱浮，万里勉策蹒跚脚。筮仕恰当从政年，步趋敢踵古人躅。听命苍苍不过求，素位休休聊自乐。开篷四望云渺茫，长啸一声心愈廓。
舟久行思登陆促句换韵一首
作者：饶与龄
朝代：明

小艇江湄匍匐行，十旬九遇逆风声，捩舵鼓棹漫纵横。摊诗篷底研未逗，颗饭戴笠日增瘦，浊酒一杯啮小豆。何时纵鞭千里骢，髭眉缓白未成翁，看遍长安花烂红。
舟返三河见诸得举者归内有黄生继章乃宪副及泉公之令子予之姻家也喜而有作
作者：饶与龄
朝代：明

江月扬辉江水清，科名又见一番新。綵舟簇拥登瀛侣，箫鼓喧阗贺客情。众艳七人皆国隽，我贤一子续家声。蛟龙奋起三春浪，伫听胪传答圣明。
范秀屏表叔就访庵中
作者：饶与龄
朝代：明

夜宿禅房不掩扉，山松风撼响如雷。多君不远携琴觅，对榻长谈待晓晖。
虹县蚤行
作者：饶与龄
朝代：明

四更月吐朗澄空，知是仙娥出蕊宫。向日六花呈瑞象，于今千里素光同。鸡声唱彻衣沾露，马足催残车斗风。太息流年过半百，辛勤徒听晓楼钟。
行厨值送鱼不受
作者：饶与龄
朝代：明

冷庖不解校人烹，盂粥盐齑自结盟。漫说一铛藏世界，却疴清肺任肠鸣。
见一台
作者：饶与龄
朝代：明

丛篁奉足坐盘蜗，心远尘寰绝世拿。管见一班禅定趣，纷华屏却且韬瑕。
观乙未大察报二十四句
作者：饶与龄
朝代：明

天曹课群吏，秉公宁有我。炷香矢明神，贤关门钥锁。稽谋必佥同，咨诹恒虚左。簸扬并淘汰，先几求当可。譬如护嘉禾，驱蝗畀炎火。又如济巨川，乘桴屏小舸。甄别洞毫芒，封章达青琐。绅笏同翱翔，轩轾见勤惰。重瞳见屡回，冕旒明堂坐。黜陟无颇偏，八霆咸安妥。以是知治术，赏罚惟信果。凛凛百臣邻，震辣敢自堕。
览吴江景兼连阻风雪计登陆有期呈友竹
作者：饶与龄
朝代：明

桑田万顷平如砥，四望天光接水光。帆影乘风野里见，钟声带雨柳梢扬。途因远涉愁萦抱，梦挟悠思句易忘。舟底赖君赓咏好，昂霄比翼在丹阳。
读会兄友竹贡元诗
作者：饶与龄
朝代：明

喜把佳章次第吟，调高应写伯牙琴。抚松坐菊陶公意，爱国忧时杜老心。性底才华偏俊逸，壮年怀抱益渊深。奚童长负诗囊出，闻说鸡林欲贸寻。
谢答友竹兄
作者：饶与龄
朝代：明

早春已动禹门雷，氤氲生机次第开。龙蛰惊吟风雨里，虫雕窃响砌阶来。连襟幸值连茹会，上国应知上乘才。多少门墙桃李树，伫同时雨化蒿莱。
责子
作者：饶与龄
朝代：明

转盼春秋五十馀，肌肤不实鬓毛疏。题门咸谓多凡鸟，隆栋岂容采道樗。诗礼无闻堪太息，带锄映雪好加储。渊明非爱杯中物，挂笏吟诗正勉渠。
贺太守徐心溪公寿
作者：饶与龄
朝代：明

分符潮郡自神京，三载春风满十城。共戴黄堂瞻玉节，重逢华诞降昴精。千秋椿色凌霜雪，閤郡霞觞舞凤笙。海屋筹添从此始，直班姬召佐承明。遐陬父老举金罍，拜手同讴出郡才。瘴海祲消灵鳄逝，丹霄瑞应彩鸾来。景逢万宝丰登际，节近中秋寿域开。愧我未随珠履后，作朋遥祝到三台。
贺太守徐心溪公寿·其一
作者：饶与龄
朝代：明

分符潮郡自神京，三载春风满十城。共戴黄堂瞻玉节，重逢华诞降昴精。千秋椿色凌霜雪，閤郡霞觞舞凤笙。海屋筹添从此始，直班姬召佐承明。
贺太守徐心溪公寿·其二
作者：饶与龄
朝代：明

遐陬父老举金罍，拜手同讴出郡才。瘴海祲消灵鳄逝，丹霄瑞应彩鸾来。景逢万宝丰登际，节近中秋寿域开。愧我未随珠履后，作朋遥祝到三台。
贺黄浚泉春元
作者：饶与龄
朝代：明

宝剑龙吟经几年，瑞光直射斗牛边。而今交付青春佩，挥霍奇勋震八埏。
赠山人陈选愚二首
作者：饶与龄
朝代：明

茫茫宇宙无穷秘，一卷青囊一掬心。二气干旋归卦例，五行原委合星临。欲将生尅评龙脉，须认盈虚避火针。共诧高才领此旨，牛眠吉域好幽寻。景纯千载留真诀，今日多君笥箧收。筇杖登山凭指点，星盘到处决疑谋。但存方寸分真假，勿作波涛有忮求。殁即安兮生荷德，于公积庆自悠悠。
赠山人陈选愚二首·其一
作者：饶与龄
朝代：明

茫茫宇宙无穷秘，一卷青囊一掬心。二气干旋归卦例，五行原委合星临。欲将生尅评龙脉，须认盈虚避火针。共诧高才领此旨，牛眠吉域好幽寻。
赠山人陈选愚二首·其二
作者：饶与龄
朝代：明

景纯千载留真诀，今日多君笥箧收。筇杖登山凭指点，星盘到处决疑谋。但存方寸分真假，勿作波涛有忮求。殁即安兮生荷德，于公积庆自悠悠。
跋北上倡和集谢友竹
作者：饶与龄
朝代：明

总括全诗三百篇，诗无删后岂云然。隆唐李杜堪称圣，晚宋欧黄亦觉仙。写性由来非玩物，覆瓿奚用费花笺。白头交谊平生爱，不厌搜枯几万言。
踵友竹道苏杭北上韵
作者：饶与龄
朝代：明

冒雪操舟亦壮哉，远随郭隗赴金台。南风不送间关客，促席频倾潦倒杯。孤楫留连吴越国，寒灯遥忆白苏才。湖光不厌诗脾浸，涤去愁悰逸兴来。
辞先大夫墓
作者：饶与龄
朝代：明

维舟江曲着征衣，拜别幽扃上帝畿。黄叶飘时离思结，白云飞处望心迷。承家惭负庭前训，报国期酬地下知。郁郁松楸瞻渐远，何当陟岵学裁诗。
过严滩步友竹韵古风十四句
作者：饶与龄
朝代：明

鼓棹桐江水，纵眺富春山。古祠郁岧峣，抠衣几欲攀。炎刘鼎祚复，故旧帝心关。羊裘大泽钓，徵书寰宇间。玄豹沐冥雾，神蛟潜深湾。客星不可留，山高水长湲。清风激千载，永伴白云间。
过严陵滩七言绝句四首
作者：饶与龄
朝代：明

扁舟四望临安路，舟人指点富春江。汉家九鼎久已矣，清风犹袅钓丝长。老脚浪长岂倨主，羊裘坚卧富春江。达人漫道先生果，郡里谁传姓字香。钓迹茫茫何处觅，吉州亦有富春江。袛缘风韵云霄上，故遣芳名记异乡。滔滔逝水东流去，千年景仰富春江。我欲瓣香礼像肃，祠堂缥缈白云藏。
过严陵滩七言绝句四首·其一
作者：饶与龄
朝代：明

扁舟四望临安路，舟人指点富春江。汉家九鼎久已矣，清风犹袅钓丝长。
过严陵滩七言绝句四首·其三
作者：饶与龄
朝代：明

钓迹茫茫何处觅，吉州亦有富春江。袛缘风韵云霄上，故遣芳名记异乡。
过严陵滩七言绝句四首·其二
作者：饶与龄
朝代：明

老脚浪长岂倨主，羊裘坚卧富春江。达人漫道先生果，郡里谁传姓字香。
过严陵滩七言绝句四首·其四
作者：饶与龄
朝代：明

滔滔逝水东流去，千年景仰富春江。我欲瓣香礼像肃，祠堂缥缈白云藏。
过杭城羡其富盛文明之邦
作者：饶与龄
朝代：明

临安自古名都会，雕峻参差万井烟。天目钟奇龙凤舞，钱塘汇秀水天连。绮罗炫烂云霞锦，冠舄联蹁花绣鞯。更有西湖好风月，骚人题咏浩无边。
过杭州北关主正陈君浒墅钞关主正朱君俱未会面各惠程仪口占志之
作者：饶与龄
朝代：明

两向关头驻短稿，寒篷宁比拥旌旄。荷君不谴讥津吏，更把兼金贲小舠。
过桐庐县次友竹韵
作者：饶与龄
朝代：明

留滞春宵屡索途，萧然蔬草治行厨。一杯仰洒江天雪，数阕遥吟古钓徒。连席不妨中夜语，分携预叹一灯孤。天曹幸授苏湖帐，莫惜弹冠折简呼。
过滕王阁欲登不果和友竹
作者：饶与龄
朝代：明

阁高辣出万家中，披豁登临雅意同。四野密云将雨暗，一川浊浪入天空。漫云雪夜扁舟兴，辜负高贤琢句工。拥被侵寒惊寤寐，渔歌欸乃耸孤篷。
过苏州
作者：饶与龄
朝代：明

桑田万顷平如砥，四望山光接水光。花暗古堤香馥馥，烟笼重阁景茫茫。锦城佳胜真无俪，沼国遗谭久益荒。即到生公方丈地，小舠停桨系疏杨。
述所见亦六言
作者：饶与龄
朝代：明

遥望尘埃起处，忽瞻车盖如林。应知朝天得意，固宜乘传增荣。高牙大纛云拥，列骑辎重风从。汉室貂铛烈焰，江南杼轴大东。
述所见亦六言·其一
作者：饶与龄
朝代：明

遥望尘埃起处，忽瞻车盖如林。应知朝天得意，固宜乘传增荣。
述所见亦六言·其二
作者：饶与龄
朝代：明

高牙大纛云拥，列骑辎重风从。汉室貂铛烈焰，江南杼轴大东。
追忆游凤城寿安寺步太守心溪徐公韵
作者：饶与龄
朝代：明

古寺沉沦不计秋，于今重建运吁筹。胔埋骼掩民非厉，妖寝祥兴众与休。雁塔镌名徵国献，莺乔借寇喜贤侯。山门不解坡公带，曾置青莲记胜游。
追忆通府沈效愚夜分延饮西湖寿安寺
作者：饶与龄
朝代：明

锦缆牵舟湖面行，淡云疏雨晚来晴。袛园丽象中宵见，宝炬森行分外明。满座主宾同胜赏，侑觞歌舞答升平。而今分手天南北，伫望鸿邻慰远情。
送张晋宇北上
作者：饶与龄
朝代：明

岭南仙尉朝天去，两袖清风匹马催。菊酒长亭须惜别，刺桐花畔待君回。三年桴鼓寝疆封，赞政河阳花更浓。烂熳仙桃春色蚤，更看城锦媚芙蓉。香尉朝天去马催，担头书剑映朝晖。离亭一阕阳关曲，射鸭堂空忆主回。
送张晋宇北上·其一
作者：饶与龄
朝代：明

岭南仙尉朝天去，两袖清风匹马催。菊酒长亭须惜别，刺桐花畔待君回。
送张晋宇北上·其三
作者：饶与龄
朝代：明

香尉朝天去马催，担头书剑映朝晖。离亭一阕阳关曲，射鸭堂空忆主回。
送张晋宇北上·其二
作者：饶与龄
朝代：明

三年桴鼓寝疆封，赞政河阳花更浓。烂熳仙桃春色蚤，更看城锦媚芙蓉。
邑侯李湘峰古野惠爱祠落成次平县令刘宁沙排律古诗十六韵奉颂
作者：饶与龄
朝代：明

邑羡真循令，政善系民思。衢颂盈阛阓，碑镌志仁慈。力暇安陇亩，思深起疮痍。徵呼不相及，熙恬复奚疑。攀缆延旌旆，环车觌丰仪。僚友共驻节，亭阴频献卮。扶筇勤野老，骑竹萃群儿。不闻雀鼠讼，偏吟召杜诗。麦呈两歧秀，桑垂鲜附枝。花下□鞍马，陌旁驯雉雌。欣继潘阳治，何妨孟帽攲。乐事古稀闻，胜会今觏兹。醒酒薰风入，赏心旭日迟。返照添幽况，欢声送远吹。九重恩诏下，古野片珉遗。脍炙无穷口，谁云暂解颐。
都门送会兄友竹李先生司训香山
作者：饶与龄
朝代：明

联辔脩途入帝京，寒暄珍重故人情。芹宫今喜来三鳣，璧水还看肃五更。柳絮乱飘离恨结，骊歌数阕客心惊。三洲莫惜鳞鸿信，徒令莺声忆友生。
酬族弟庠生印池送别
作者：饶与龄
朝代：明

风雨连床不计年，归来复聚白云边。驽骀偶愧先驰骤，鸿雁还期接翅翩。一阕阳关催酒斝，数枝梅信出寒烟。天门雨露春应遍，会见贤书起惠连。
长儿埙多疾遣入大学就医留都逾年次儿堪有丧偶之变伫望南归理家政予过京口遣使问之且促其归
作者：饶与龄
朝代：明

不见宗文久，深悬子美思。发肤应自爱，经籍又何如。颜面交魂梦，灯花照手书。鹡鸰飞去急，勿使雁行疏。
陆行过草萍驿五言绝句二首
作者：饶与龄
朝代：明

雨湿狐裘逗，鞭扬马足忙。亦知煖阁好，帝里旅怀长。款语途中绪，联镳雪里山。乡关何处是，回首泪痕斑。
陆行过草萍驿五言绝句二首·其一
作者：饶与龄
朝代：明

雨湿狐裘逗，鞭扬马足忙。亦知煖阁好，帝里旅怀长。
陆行过草萍驿五言绝句二首·其二
作者：饶与龄
朝代：明

款语途中绪，联镳雪里山。乡关何处是，回首泪痕斑。
题五凤蟠桃图寿熊太公
作者：饶与龄
朝代：明

五凤翩迁瑞气钟，碧桃千岁熟仙宫。玳筵献祝椿庭寿，飞綵行看下九重。
题小画碑二首 其一 凤
作者：饶与龄
朝代：明

丹山有彩凤，仞立已多年。庭除岂栖止，览德下苍烟。
题小画碑二首 其二 龙
作者：饶与龄
朝代：明

沧海有神龙，鱼潜在池沼。指顾奋风雷，行霖霄汉表。
题小画碑二首·凤
作者：饶与龄
朝代：明

丹山有彩凤，仞立已多年。庭除岂栖止，览德下苍烟。沧海有神龙，鱼潜在池沼。指顾奋风雷，行霖霄汉表。
题黄坑埠头
作者：饶与龄
朝代：明

擅名自古黄坑好，水色山光画嶂开。贾客舟航来荻渚，山丁篁木集蒿莱。登场稌黍兼蔬果，举网鲈鳊佐酒杯。桂魄一轮清潋滟，披襟独对绝纤埃。
香山僻在海岛素称乐土再用前韵为友志喜
作者：饶与龄
朝代：明

纷纷英俊拱神京，乐泮需君若有情。槐市高谈今古事，春风杯酒短长更。蓿枝漫长栏杆影，琴调何妨车马惊。桃李栽馀多暇昼，氤氲云气席中生。
麦穗两歧诗
作者：饶与龄
朝代：明

上帝降康年，来牟荷明赐。仲夏朱明时，绿野望如茨。玉节祥光摇，金枝黄云委。一茎涵春芒，两歧表圣瑞。问之何因尔，刺史张君诒。德政格苍穹，宝穑遗民利。讴歌彻渔阳，俯仰欢老稚。一方庆和丰，普天沾乐事。汉代旌循良，后世诵贤勚。告尔百君子，景行为赤帜。
与虞山人胜伯陈山人惟寅谈及仙游事醉后赋诗三首兼呈二贤
作者：饶介
朝代：明

扫除狡狯蓄神机，开顶葫芦不置扉。人物已从垣外见，真形渐向市中微。杯成白鹤冲霄去，剑化双龙破浪归。自此更无毫发累，绿毛绕体欲成衣。独据胡床醉不移，坐深檐露滴髭眉。萧萧风水成音乐，澹澹星河起鹭鸶。语罢欲乘黄鹤去，兴来忽使白云驰。火龙□傲烹茶□，不析扶桑一气炊。幂幂松阴布网罗，鹤巢松顶吸天河。是何道士围棋坐，若个樵夫对酒歌。看月也知为尔好，凭风无奈欲归何。送君直过桥西去，还记垂杨叶不多。
与虞山人胜伯陈山人惟寅谈及仙游事醉后赋诗三首兼呈二贤·其一
作者：饶介
朝代：明
体裁：七言律诗

扫除狡狯蓄神机，开顶葫芦不置扉。人物已从垣外见，真形渐向市中微。杯成白鹤冲霄去，剑化双龙破浪归。自此更无毫发累，绿毛绕体欲成衣。
与虞山人胜伯陈山人惟寅谈及仙游事醉后赋诗三首兼呈二贤·其三
作者：饶介
朝代：明
体裁：七言律诗

幂幂松阴布网罗，鹤巢松顶吸天河。是何道士围棋坐，若个樵夫对酒歌。看月也知为尔好，凭风无奈欲归何。送君直过桥西去，还记垂杨叶不多。
与虞山人胜伯陈山人惟寅谈及仙游事醉后赋诗三首兼呈二贤·其二
作者：饶介
朝代：明
体裁：七言律诗

独据胡床醉不移，坐深檐露滴髭眉。萧萧风水成音乐，澹澹星河起鹭鸶。语罢欲乘黄鹤去，兴来忽使白云驰。火龙□傲烹茶□，不析扶桑一气炊。
夜坐
作者：饶介
朝代：明
体裁：七言律诗

学默三年漫不应，流光一去意无征。缘如发白因循染，道似山青自在凝。犹有形骸生影迹，却将文字寄名称。一川月色多于水，更着秋霜见底澄。
松石轩（在吴城中）
作者：饶介
朝代：明
体裁：七言律诗

苍松郁郁石嵯峨，上下因依有女萝。虎魄凝流千岁少，羊群分跪一拳多。所须为地期相向，遂以名轩示不磨。宾客定如东阁盛，或来醉卧或吟哦。
梦中
作者：饶介
朝代：明
体裁：五言律诗

流水无心竞，孤云与我同。坐深明月下，行尽乱山中。花落闻啼鸟，松凉爱御风。悬知皆梦境，一笑万缘空。
病中对梅花一株欣然有作录似西塾孟载季迪两先生一笑
作者：饶介
朝代：明
体裁：七言律诗

病中雅量岂堪论，澄水能清挠即浑。除却妙香无长物，只应静坐洗烦言。几丛晚菊今耆旧，一树寒梅老弟昆。曾住钟山安石里，旁人犹恐我争墩。
藜科（藜科丛生庭中，白露日，割而为帚。是日取藜无蚁。谚云）
作者：饶介
朝代：明
体裁：古风

堂下生旅藜，堂上秋风起。藜生何重重，秋风落无子。子落尚复生，根枯为谁死？朝乘白露降，采割辞蝼蚁。但知伤藜根，谁治藜生地。我非厌为羹，为帚为厥始。
送秦文仲博士还三沙
作者：饶介
朝代：明
体裁：古风

东望大瀛海，影落扶桑弓。三洲直如矢，正射三山中。三山负晓日，晓日波浪红。仙人不骑鹤，所适多御风。秦君家三洲，长与仙人通。即之不可见，忽尔能相面。翩翩头上巾，举举尘中扇。高谈清溽暑，知子不贫贱。闲居寡良俦，有酒不自荐。此日亦足醉，况得邦之彦。小醉须解酲，大醉不用醒。平生慎许可，只有一刘伶。太湖三万顷，七十二峰青。颇贻山水秀，闭门修酒经。白云生砚石，疏雨洒窗棂。子上三洲去，手杯犹未停。
赤蕨岭大生石铭
作者：饶堪
朝代：明

世尊灵鹫山，坐下盘陀石。宋帝如如山，曹溪坠腰石。惭愧阴那山，赤蕨大生石。须以实相见，勿问山与石。若以山石观，镇州之□卜。青州衣七升，柏树乾屎橛。大愚胁下拳，临济捧头血。稽首夜摩天，顶礼惭愧法。灯灯遽遽传，非山亦非石。
元旦万寿宫朝贺诗
作者：饶墱
朝代：明

令序当元日，嵩呼万寿宫。星云呈瑞色，佩带引春风。秀挺梅枝绿，光摇烛影红。遥瞻新气象，如在五陵中。
感秋
作者：饶墱
朝代：明

海国萧条征赋重，忧时如雪鬓毛侵。相逢共羡虞卿璧，独处谁怜季子金。日晚山头传画角，风高城上淡秋阴。自甘只影含冰蘖，徙倚聊为越客吟。
戊寅元旦
作者：饶墱
朝代：明

金鸡唱彻启重扉，银烛摇光曙色微。献岁又看新玉历，还家无忝旧淄衣。杯添柏酒堪供醉，案簇辛盘可对挥。但得清閒常矍铄，年年斑鬓伴春晖。
槛砌藏云
作者：饶墱
朝代：明

生意应时满，浓阴雨后滋。香添金镂曲，色映紫霞卮。醒对花枝笑，吟看树影移。主宾忘尔我，依槛白云随。
重阳
作者：饶墱
朝代：明

海边今日又重阳，陇树飞红雁唳霜。多事未逢陶令去，老怀难学孟嘉狂。诗成何地堪乘兴，酒尽无钱可看囊。顾影自怜多寂寞，菊花满把办归装。
旧斋葺成二首
作者：饶希燮
朝代：明

烟霞吾道在，丘壑一枝安。暂用全身朴，惟存入世宽。衣将缝薜荔，书且赋台兰。好谢腾云侣，樵渔亦百端。倦卧南窗下，长吟慰索居。门廉高士辙，架足道人书。藜藿陈家俭，耕桑乐岁馀。虽多泉石癖，我法带经锄。
旧斋葺成二首·其一
作者：饶希燮
朝代：明

烟霞吾道在，丘壑一枝安。暂用全身朴，惟存入世宽。衣将缝薜荔，书且赋台兰。好谢腾云侣，樵渔亦百端。
旧斋葺成二首·其二
作者：饶希燮
朝代：明

倦卧南窗下，长吟慰索居。门廉高士辙，架足道人书。藜藿陈家俭，耕桑乐岁馀。虽多泉石癖，我法带经锄。
西僧
作者：饶希燮
朝代：明

虬髯深目话波罗，问法徒惊竖指多。今日□台松柏映，岂看都应是天魔。
雨夜
作者：饶希燮
朝代：明

仄路飘蓬久，优游叹陆沈。栖乌啼夜数，寒柝护更深。招隐全无术，分耕赖有心。平生祈远大，何用铸黄金。
赠郑抚夷兄弟平茶山寇
作者：饶希镇
朝代：明

莫诧持干十万雄，火楼巨石一齐攻。窜身未得终焚死，砰磕难登二霍功。
忠谠凝岚
作者：饶建第
朝代：明

倚天长剑有吴钩，欲向山灵乞胜游。望去天开图画古，坐来泉泻石林幽。烟含宝盖长凝雨，月到寒塘始觉秋。借问雄名谁得似，至今犹说莫台州。
状元古井
作者：饶建第
朝代：明

散步金镂古道边，渔樵犹说大中年。清泉水咽含□色，片玉亭荒入暝烟。碧月夜涵金点冷，龙团朝瀹浪花圆。酣来一吸诗喉润，缓辔行歌听漏声。
仙岩夜月
作者：饶忠学
朝代：明

万里婵娟驾碧鸾，清晖一道别天看。偏惊真火流丹灶，更讶毫光放石坛。岛外祥云成鹤梦，岩头玉露滴蝉寒。闲来欲借仙槎便，共上银河泛玉澜。
圆珠积翠
作者：饶忠学
朝代：明

西眺圆珠倚汉浮，青黄碧绿映丹丘。图开翡翠三千界，幛结芙蓉十二楼。五老烟霞归眼底，八公风景列眉头。多少招摇方外客，载酒寻奇兴未休。
状元古井
作者：饶忠学
朝代：明

状元元在状元留，翰墨香生几度秋。五夜月涵双璧合，三春雷动五纹浮。蒙开千古传真脉，济普群生并大流。片玉亭前灵窍在，漫将活水觅源头。
狼岭樵歌
作者：饶忠学
朝代：明

生平踪迹□□□，□□□□□□□。半局残棋惊日午，一番清□□□□。□□□□□□脚，明月随声入担头。归到□□□□□，□□□□□王侯。
北岸渔歌
作者：饶慇学
朝代：明

处处春台乐太和，渔人随地沐恩波。得鱼艇上欣移棹，沽酒江边醉枕蓑。沙鸟不惊天籁寂，水声滴破梦魂多。醉卧疏蓬明月在，却教齐唱太平歌。
双滩赴海
作者：饶慇学
朝代：明

两涧交流到海陲，风涛不作绿漪漪。澄江波面群飞鹜，活水滩头迭和篪。曲带环来双拥秀，回澜绕处更堪奇。徘徊绕望朝宗远，漫倚浮屠看长澌。
独珠回峰
作者：饶慇学
朝代：明

特立孤峰耸碧间，珠崖不数五溪蛮。崧岳云中悬宝镜，骊龙颔下吐名山。恍若海天明月现，犹疑琼岛夜光还。予侪勿讶登临晚，拂袂乘风共早攀。
狼岭樵歌
作者：饶慇学
朝代：明

老夫稚子登狼岭，都□□衣挂松影。杂遝山中白昼长，从容林下青春永。负薪下磴日将晡，郢曲高歌天未暝。蓬蒿没处白云深，红尘不到柴门迥。
西峰牧笛
作者：饶慇学
朝代：明

绿野春深景乱开，杏村绕指任低回。参差竹笛闻清响，长短蓑衣映碧苔。袅袅馀音天外晓，迟迟郊牧晚归来。倒骑牛背频相笑，不怕斜晖返照催。
兴国寺
作者：饶杰
朝代：明
体裁：七言律诗

山中何处是梅花，短竹高松一径斜。孤鹤横飞金界净，方袍深卧白云遮。寒随雪散无多日，春过江来又几家。一滴禅心清到骨，南枝留月两三车。
丁未冬初到家偶成
作者：饶相
朝代：明

鹊噪门庭喜气扬，天涯游子拜高堂。双亲已慰倚闾望，诸弟应欣接雁行。儿女牵衣开口笑，宾朋移席话情长。灯前对影犹疑梦，且举寒暄一叙觞。
七月八日午憩圆通寺偶成
作者：饶相
朝代：明

肩舆偶憩圆通寺，始识庐山面面奇。古木悬崖从后拥，小桥流水向东之。白云常锁禅关路，翠竹偏招俗驾移。欲就空门问真诀，空门真诀本无辞。
三河
作者：饶相
朝代：明

解缆靖溪头，泊舟三河镇。秋风冷透衣，夜月明如镜。访旧半存没，处喧惟静定。感兹兵火馀，生齿犹繁盛。
三河叹
作者：饶相
朝代：明

三水殊源此合流，水滨无数木兰舟。山川厄运遭时变，邑里萧条动客愁。夜静不闻鸡犬吠，村空惟有虎狼游。保厘南服知谁是，坐食何曾为国谋。世变江河去不回，江村无复旧楼台。豺狼竞出人何在，荆棘成丛屋已灰。法令几时驱鬼魅，恩波何日润蒿莱。救民水火应须急，调度全凭济世才。
三河叹·其一
作者：饶相
朝代：明

三水殊源此合流，水滨无数木兰舟。山川厄运遭时变，邑里萧条动客愁。夜静不闻鸡犬吠，村空惟有虎狼游。保厘南服知谁是，坐食何曾为国谋。
三河叹·其二
作者：饶相
朝代：明

世变江河去不回，江村无复旧楼台。豺狼竞出人何在，荆棘成丛屋已灰。法令几时驱鬼魅，恩波何日润蒿莱。救民水火应须急，调度全凭济世才。
上杭别郭龙川先生
作者：饶相
朝代：明

握手论心十载馀，缅怀离索积居诸。清宵共话香销篆，白日开尊酒满壶。霭霭停云生远岫，依依翠竹护前除。相看欲别还惆怅，好把新诗寄雁鱼。
下皋途中偶成
作者：饶相
朝代：明

杳杳分歧路，苍山四面围。马蹄恣远骋，鸟翼趁高飞。感物伤心切，思亲宦况微。春行长苦雨，今日喜晴晖。
中秋泗川对月
作者：饶相
朝代：明

去年过此重阳后，今岁还来月半秋。微迹总如萍梗寄，壮心宁为稻粱谋。婵娟正好将谁共，歌笑遥闻亦唤愁。安得庾楼清兴客，相携谭道暂忘忧。
临湘道中
作者：饶相
朝代：明

连月征长路，经年别故园。高飞无过雁，清啸有哀猿。谷转萝偏密，山深木愈繁。天涯行欲遍，何日慰椿萱。
乙丑岁新正五日同杜司寇李别驾郭郡博登郡谯楼眺望且小酌手谈次郭洧上韵
作者：饶相
朝代：明

高阁持杯满泛霞，佳宾胜景兴偏赊。贾生忧国何时召，王粲还乡未有涯。帘下奕棋真乐事，风中闻笛是谁家。偶然身外无尘累，共倚阑干醉物华。层楼缥缈可餐霞，历历江山入望赊。路绕烟村真似画，天连云树浩无涯。重重接宇馀千户，袅袅炊烟见几家。暂喜登高舒远眺，却怜憔悴度年华。
乙丑岁新正五日同杜司寇李别驾郭郡博登郡谯楼眺望且小酌手谈次郭洧上韵·其一
作者：饶相
朝代：明

高阁持杯满泛霞，佳宾胜景兴偏赊。贾生忧国何时召，王粲还乡未有涯。帘下奕棋真乐事，风中闻笛是谁家。偶然身外无尘累，共倚阑干醉物华。
乙丑岁新正五日同杜司寇李别驾郭郡博登郡谯楼眺望且小酌手谈次郭洧上韵·其二
作者：饶相
朝代：明

层楼缥缈可餐霞，历历江山入望赊。路绕烟村真似画，天连云树浩无涯。重重接宇馀千户，袅袅炊烟见几家。暂喜登高舒远眺，却怜憔悴度年华。
九日宴杜氏庄
作者：饶相
朝代：明

客里逢佳节，登高集野亭。帽欹须用□，杯倒不教停。细雨滋黄菊，孤云掩翠屏。此回开口笑，何日又重经。
九月望日陪吴困宇大尹陈曲江邑博登楼作
作者：饶相
朝代：明

山城霁景重阳后，与客携尊共赏秋。高栋落成来燕雀，戍楼重起拥貔貅。飞空瀑布明如练，环列群峰翠欲浮。满目桑麻沾雨露，凭栏倾耳听民讴。
仲春日晚行南旺湖堤即事
作者：饶相
朝代：明

鲁北湖光水接天，长堤百里断还连。夹河多少垂杨柳，无限春丝锁暮烟。
元宵宴集既白藩君园亭隔池观灯偶成
作者：饶相
朝代：明

江城雨后作春寒，宴赏梁园夜未阑。妙曲喜从花外听，彩灯遥隔水边看。王孙佳技千般巧，客子相过一笑难。况复陈思多好句，不妨秉烛耸奇观。
六十三初度偶成
作者：饶相
朝代：明

流年驹隙影，屈指六旬三。景物今犹昔，人情北似南。勋名嗟落落，须鬓已鬖鬖。村酒聊为乐，炉香手自拈。愿祈尧日永，共祝寿星添。野老依林下，宁忘雨露沾。
再叠前韵
作者：饶相
朝代：明

十载劳尘鞅，羞看华带围。巨鳞无浅跃，健翅总高飞。北署遗矜细，南州叹式微。蟾光今久蚀，何夕更重晖。
再憩畲心公馆
作者：饶相
朝代：明

十年六度过畲心，松竹知名喜见寻。老鹤搏霄空有志，碧桃和露久成阴。为驰长路春光尽，虚负明时岁月临。拟效涓埃浑碌碌，感兹抚景一沉吟。
冬日薄暮李景山宪伯招游浮洲寺次王乐湖年兄韵
作者：饶相
朝代：明

并辔追随游胜地，隆冬雪后半阴晴。寺碑频看怜佳句，尊酒相逢话旧情。何处笙簧歌白雪，谁家灯火照朱楹。湖光山色涵佳景，况复清宵对月明。
吴方伯苏原先生见寄佳作次韵酬答
作者：饶相
朝代：明

负谴南州宦况寥，喜君湖上每相邀。柳阴对景如看画，竹外闻歌似听韶。燕石自呈惭赵璧，木瓜何幸报琼瑶。风骚动我沧州兴，安望冥鸿附碧霄。
和州道中见隐者山居有感
作者：饶相
朝代：明

晓发和阳城，飞舆度平陆。远眺翠微中，晴空锁秋绿。渐近见炊烟，乃知非空谷。竹木翠交加，深藏数椽屋。栋宇覆茅茨，周遭环朴蔌。屋后插青峰，门前流碧玉。悬檐挂薜萝，隔篱栽苜蓿。我来憩其下，幽径何纾曲。隐者无怀氏，胸次岂龌龊。兴来酌村醪，閒居友松竹。力勤苦耕耘，薄田频收熟。力勤苦耕耘，薄田频收熟。农圃毕馀生，输官堆刍粟。场廪无多馀，自供聊亦足。嗟我事轩冕，郎署惭微禄。四牡即騑騑，半生空碌碌。何以效涓埃，急须反初服。长揖青云客，躬耕南山麓。
和阳道中即事
作者：饶相
朝代：明

菡萏初开夏日长，垂杨修竹俨成行。绿阴处处如飞盖，却爱征途似故乡。
夏夜舟行邵伯湖中
作者：饶相
朝代：明

盛夏良宵浮彩鹢，湖光夜气颇宜人。风穿帘幕凉侵骨，月布琼瑶景逼真。何处棹歌芦渚外，谁家灯火柳桥滨。今宵应作游仙梦，忘却扁舟是逐臣。
夏日与石蒙泉长官对奕于花园中
作者：饶相
朝代：明

地僻喧哗少，人閒草木幽。花枝藏宿蝶，柳树隐鸣鸠。酌酒消馀兴，围棋较夙筹。客愁无处着，聊此乐优游。
夏日同方少府庞节推游金山寺
作者：饶相
朝代：明

真宰留奇迹，银盘拥翠岑。龙宫环法水，凤藻集词林。僧惯风涛景，鱼娴钟磬音。携尊一登眺，空阔荡烦襟。
夏日宴集沈氏庄次王遵严韵
作者：饶相
朝代：明

昔读古人书，夙抱先忧志。心源未澄彻，每为外物累。因循度岁时，龌龊牵俗事。迩来反诸身，颇觉有真意。吾气大且刚，浩然塞天地。一为物所役，四海无容袂。鬼神启我衷，吾道今有契。鸿雁落河皋，远自天边致。踪迹风尘内，议论云霄际。启心输忠赤，瞩目览苍翠。天阔云烟敛，波光鱼鸟戏。观物悟道机，触景发人思。浮生惜寸阴，饮食须知味。误几三十载，不饮长如醉。
夏日广林舟中阻雨
作者：饶相
朝代：明

解绶归来十六春，偏舟野渡漫垂纶。眼看鱼鸟情偏适，足履田园意每亲。翠霭阴中行处乐，白云堆里任吾真。无端阻雨连三日，游兴萧然信客贫。
夏日晚发夏津至清平公署阻雨赋五言长排十八韵
作者：饶相
朝代：明

南迈清平道，长途畏日炎。青衾方敛箧，红影已穿帘。命仆催供馔，呼童早束襜。登舆驰古道，捲幔见残蟾。清景环苍翠，宜人屡顾瞻。须臾云气布，渐觉太阳潜。策马穿杨去，鸣鸠作雨占。泼墨中天满，流膏四野沾。飞来盈漠漠，洒后更纤纤。品汇皆生色，炎威已解严。弛詹憩行署，倚槛独掀髯。无客供清话，横毡且黑甜。片时成梦寐，一枕觉安恬。队队云犹作，霏霏雨未厌。空濛迷近甸，点滴落前檐。仆马交愁湿，旌旄暂此淹。有年方慰望，竟日更无嫌。雨后偏多兴，题诗走笔尖。
夏日舟中有怀诸弟
作者：饶相
朝代：明

潇潇风雨送行舟，一别庭荆踰五秋。鸿雁失群依北渚，脊鸰飞处傍南洲。天涯月夜长相忆，江草山花总是愁。言面每从春梦接，梦回仍旧思悠悠。风尘久客心如醉，江海游人鬓已疏。薄宦苦无閒日月，清时长为惜居诸。须从壮齿勤修业，莫以贫囊废读书。眷彼连枝松与柏，凌霄耐岁荫吾庐。
夏日舟中有怀诸弟·其一
作者：饶相
朝代：明

潇潇风雨送行舟，一别庭荆踰五秋。鸿雁失群依北渚，脊鸰飞处傍南洲。天涯月夜长相忆，江草山花总是愁。言面每从春梦接，梦回仍旧思悠悠。
夏日舟中有怀诸弟·其二
作者：饶相
朝代：明

风尘久客心如醉，江海游人鬓已疏。薄宦苦无閒日月，清时长为惜居诸。须从壮齿勤修业，莫以贫囊废读书。眷彼连枝松与柏，凌霄耐岁荫吾庐。
奉使次通州公馆
作者：饶相
朝代：明

孤臣仗节日边来，揽辔思澄天下埃。任重若临千丈谷，登高须上百层台。长途细雨沾轻幔，华馆幽花对酒杯。奉布皇恩忧未遍，何时霄汉放春回。
宴盛初阳宪副池亭
作者：饶相
朝代：明

山居寡知己，秋杪忆亲情。挂席趋潮郡，聊为访旧行。盍簪欣雅会，尊酒叙平生。杯到无停饮，归鞍已二更。
宿丰稔公馆即事漫兴
作者：饶相
朝代：明

清溪如练碧沙村，白昼人閒半掩门。山馆日长堪驻马，解鞍欹枕未黄昏。
宿江浦驿
作者：饶相
朝代：明

风尘沦落叹孤踪，暗想天涯思万重。奔走十年成底事，摩挲双鬓等飞蓬。羁怀久厌闻啼雁，拙术何能学钓龙。夜厌寒衾常不寐，楼头又报五更钟。
寄吴潜渠窗兄
作者：饶相
朝代：明

秉铎珠崖去，迎亲报母慈。子材徵善教，家立见能持。日月悬双念，邱茔抱独悲。一官成禄养，忠孝两兼之。
寄郑澹泉和州别驾
作者：饶相
朝代：明

郑虔自昔称三绝，海内于今识令名。砥柱临流终屹立，古松凌雪不彫零。此时淮右攀辕轴，他日天边听履声。休羡东山风景好，会须霖雨为苍生。怅望和阳隔翠屏，江天遥见少微星。汇征本学山公启，左试翻为贾傅行。烟树苍苍徒极目，岁华冉冉若为情。知君终作商霖雨，愧我蓬蒿负此生。
寄郑澹泉和州别驾·其一
作者：饶相
朝代：明

郑虔自昔称三绝，海内于今识令名。砥柱临流终屹立，古松凌雪不彫零。此时淮右攀辕轴，他日天边听履声。休羡东山风景好，会须霖雨为苍生。
寄郑澹泉和州别驾·其二
作者：饶相
朝代：明

怅望和阳隔翠屏，江天遥见少微星。汇征本学山公启，左试翻为贾傅行。烟树苍苍徒极目，岁华冉冉若为情。知君终作商霖雨，愧我蓬蒿负此生。
小园对景
作者：饶相
朝代：明

小院馀花草，春深引兴浓。芳枝来啄雀，残蕊惹游蜂。触景知时令，隔墙聆夕舂。公馀閒对此，生意与之同。
少憩大雄寺偶怀钟班田正郎
作者：饶相
朝代：明

孤忠许国总忘家，踪迹羁栖遍海涯。画省久瞻人似玉，书窗未梦笔生花。情深燕邸知心少，目断彬阳去路赊。迁逐忽惊青鬓改，追维往事泪交加。
巢县公署次龚少东韵
作者：饶相
朝代：明

渔矶石磴碧苔封，天际微青露远峰。风过草花香馥馥，日斜松竹影重重。云烟锁处藏文豹，雷雨行时起蛰龙。庭树苍苍门寂寂，蕙帏愁听五更钟。
怀林秋崖别驾
作者：饶相
朝代：明

岭表知名士，年来始识荆。忧时多确论，居室重乡评。旅邸论交日，沧州忆别情。停云空怅望，遥隔几长亭。
怀祖母
作者：饶相
朝代：明

重闱白发慈母老，八十春光少二年。策杖扶孙闻尚健，采蘋供祀恐非前。归心爱日增凄切，别况遭屯倍怆然。苦缚微官难解脱，陈情有表更谁怜。
惠安公署次毛白泉佥宪韵
作者：饶相
朝代：明

男儿须作一完人，错节盘根可立身。自信荣枯原有数，备尝艰窘不言贫。休明幸矣遭虞世，尽瘁还应学汉臣。拟效涓埃裨海岳，却披蓑笠出风尘。
感怀
作者：饶相
朝代：明

司马江州未得归，可堪绿暗又红稀。暮云江岸渔歌远，春日楼台燕子飞。壮志有怀空自许，清时不遇此生微。尘根难断如流水，枉受东风满面吹。
捧诏书出长安门
作者：饶相
朝代：明

紫凤衔书降九天，禁城花木发春妍。丹墀百职翔云下，青琐孤臣去日边。鸿绩已镌清庙鼎，龙文光映彩霞笺。遭逢愧玷丝纶地，重作皇华应宿缠。
旋家后有怀陈年兄再成一律
作者：饶相
朝代：明

忆昔乡书领荐时，雷陈意气重相期。壮年事业成春梦，晚节交情溢故知。聚首不妨开口笑，索居无耐盍簪稀。老逢佳节思亲友，安得花前共酒卮。
春日别饶阳官舍
作者：饶相
朝代：明

东风淅淅到饶阳，春草离离返故乡。整饬未閒鱼鸟阵，乞归思著芰荷裳。亲闱罹难愁如捣，宦业无成祇自忙。世路坎坷偏我遇，临歧惆怅倍心伤。
春日江行
作者：饶相
朝代：明

发棹趋南郡，春江两岸平。风帆随去鸟，人迹逐浮萍。钓艇山腰系，舟樯树杪行。离家方信宿，浩荡似遥征。
暮春日同窦别驾洪郡博游槎墩
作者：饶相
朝代：明

春光欲暮春服成，高歌伐木求友生。暂辍簿书出东城，携朋聊为送春行。春花熳烂溪桥畔，飞絮游丝相萦绊。新荷出水簇旗鎗，乳燕衔泥度帘幔。青葱隐隐有槎墩，水绕烟横何处村。近郊负郭翠微里，汉使寻源到几番。墩翁本是经纶手，敛却神功居谷口。柳下长敲一局棋，花阴更有盈樽酒。好客呼童扫落花，解鞍展布弄烟霞。山肴野蔌相宠加，百珍罗列荐胡麻。有酒如泉不用赊，酣歌兴发上湖槎。湖槎箫鼓震中流，弦管相催散百忧。忽有梨园歌一曲，阳春白雪调难酬。飕飕风起浪悠悠，翻将行乐作悲秋。人生聚散如浮云，舒卷随风任去留。今日赏春同聚首，明朝分手各登舟。烟花此地浑依旧，萍梗相逢人不同。丈夫适意须行乐，忧乐常存感慨中。聚散古来皆如此，穷通得丧亦如之。清歌燕君君莫悲，有酒劝君君莫辞。劝君百杯赠别离，燕君一曲长相思。歌阑燕罢颓然卧，便是华胥人梦时。
暮春日同窦别驾洪郡博游槎墩·其一
作者：饶相
朝代：明

春光欲暮春服成，高歌伐木求友生。暂辍簿书出东城，携朋聊为送春行。春花熳烂溪桥畔，飞絮游丝相萦绊。新荷出水簇旗鎗，乳燕衔泥度帘幔。青葱隐隐有槎墩，水绕烟横何处村。
暮春日同窦别驾洪郡博游槎墩·其二
作者：饶相
朝代：明

近郊负郭翠微里，汉使寻源到几番。墩翁本是经纶手，敛却神功居谷口。柳下长敲一局棋，花阴更有盈樽酒。好客呼童扫落花，解鞍展布弄烟霞。山肴野蔌相宠加，百珍罗列荐胡麻。有酒如泉不用赊，酣歌兴发上湖槎。湖槎箫鼓震中流，弦管相催散百忧。忽有梨园歌一曲，阳春白雪调难酬。飕飕风起浪悠悠，翻将行乐作悲秋。人生聚散如浮云，舒卷随风任去留。今日赏春同聚首，明朝分手各登舟。烟花此地浑依旧，萍梗相逢人不同。丈夫适意须行乐，忧乐常存感慨中。聚散古来皆如此，穷通得丧亦如之。清歌燕君君莫悲，有酒劝君君莫辞。劝君百杯赠别离，燕君一曲长相思。歌阑燕罢颓然卧，便是华胥人梦时。
暮春行夹山道中
作者：饶相
朝代：明

一为迁客滞濡须，课最无闻岁月徂。报主尚怀葵藿志，思亲每忆竹林居。山花溅泪休相向，野鸟惊心莫漫呼。宦业浮云终似梦，茫茫贪睡竟何如。
月夜泛舟赴天津镇
作者：饶相
朝代：明

秋宵月色明如画，客子兼程夜泛舟。樯影高低横水面，笛声嘹亮彻云头。仰看星宿随天转，遥望楼台与地浮。坐久不知风露冷，行行喜近帝王州。
有怀金白屿大学次韵奉答
作者：饶相
朝代：明

昼长池馆度薰风，荏苒韶华四月中。离索总缘山水隔，起居犹喜雁鱼通。逢人为诵诗篇好，忆面何当尊酒同。独有清宵蝴蝶梦，频随残月过江东。
杏树
作者：饶相
朝代：明

一株文杏当庭心，绿叶层层满院阴。隐却青虫无觅处，时招黄鸟弄佳音。风来静听多清响，雨过閒看自豁襟。顾盼此君增雅兴，祇忧秋色暗相侵。
次王遵严大参韵忆别
作者：饶相
朝代：明

衡储计重乏良筹，忝奉宸章督两州。恩诏悯荒宽国赋，私心藉解为民忧。自怜弱植多离索，幸接时髦共晏游。四教未遑频请益，萍踪又逐水东流。
江行即事书怀
作者：饶相
朝代：明

天际遥山出断云，隔江伐鼓不相闻。连朝风色来三界，彻夜涛声抵万军。一叶孤舟长是客，三年佐郡久离群。微茫烟浪生乡思，强酌村醪到醉醺。
汶上道中即事
作者：饶相
朝代：明

千里黄云千顷麦，几丛桑柘几人家。乌鸦自在栖牛背，白屋微收任鼠牙。
清秋夜坐
作者：饶相
朝代：明

露发坐清夕，商飙生夜凉。穷愁衣带缓，假寐梦魂长。宇下鸣虫聒，天边归雁忙。孤云傍南斗，永夜一相望。
潞河停舟避风
作者：饶相
朝代：明

郁郁倦游客，飘飘泊岸舟。狂飙成昼晦，暝色动乡愁。日月双轮转，身名一叶浮。细看川上逝，此意共悠悠。
潞河途中感怀
作者：饶相
朝代：明

策骑出尘寰，飞花点醉颜。十年成幻梦，一夕落清班。□海风涛险，仙山日月间。何当拂衣去，高卧白云间。
甲子端午蒙邑侯张潮山见召与郡博朱观閒春元黄笔阳贡元邱二山邑幕周龙山同宴印山亭赋二律以识胜游云
作者：饶相
朝代：明

节届端阳逢胜日，印亭宴集展华筵。北临断岸溪流合，南眺孤城栋宇连。旗鼓声喧观竞渡，笙歌人拥乐丰年。太平盛事今重见，拟向薰风作醉仙。剑蒲呈绿火榴红，佳节登临与众同。山水萦回图画里，宾朋笑语翠微中。悬蒲插艾从今俗，观渡哦骚慨古风。尊酒兴阑人散后，半钩新月照晴空。
甲子端午蒙邑侯张潮山见召与郡博朱观閒春元黄笔阳贡元邱二山邑幕周龙山同宴印山亭赋二律以识胜游云·其一
作者：饶相
朝代：明

节届端阳逢胜日，印亭宴集展华筵。北临断岸溪流合，南眺孤城栋宇连。旗鼓声喧观竞渡，笙歌人拥乐丰年。太平盛事今重见，拟向薰风作醉仙。
甲子端午蒙邑侯张潮山见召与郡博朱观閒春元黄笔阳贡元邱二山邑幕周龙山同宴印山亭赋二律以识胜游云·其二
作者：饶相
朝代：明

剑蒲呈绿火榴红，佳节登临与众同。山水萦回图画里，宾朋笑语翠微中。悬蒲插艾从今俗，观渡哦骚慨古风。尊酒兴阑人散后，半钩新月照晴空。
甲寅残臈余将以家难南归鄱湖别王乐湖年兄兼呈李景山先生
作者：饶相
朝代：明

人世关情惟聚散，宦途无复计浮沉。投杼此日来谗口，尝胆何时白苦心。风浪撼天终有定，重云蔽日岂长阴。廿年交谊类陈厚，分手江头思不禁。
甲寅除夕书怀
作者：饶相
朝代：明

分备渐无补，淹留忽岁残。凄风催短景，臈雪作凝寒。世路人心险，他乡客鬓单。亲闱千里梦，旅舍百忧攒。万感悲欢集，孤踪进退难。防危身佩剑，罹枉发冲冠。衰鬓惊年换，幽怀坐夜阑。画堂烧绛蜡，对影共盘桓。
甲辰岁仲冬再过高井驿重次壁间韵
作者：饶相
朝代：明

边城暂喜静胡笳，奎宿文明照海涯。剑气几时光射斗，笔峰何日梦生花。九天雨露恩如许，下国云烟路独赊。勋业无闻频对镜，腐儒空叹岁华加。
病起
作者：饶相
朝代：明

解绶归来馀一纪，明农学圃分相宜。登庸省署浮云过，笑傲林泉白日移。有病始知无病好，老年方羡少年时。忘情谁似陶彭泽，纵浪乾坤每自怡。
癸卯岁江南北大旱黎民饥馑秋行即事
作者：饶相
朝代：明

田野萧条处处同，断蓬枯草逐秋风。愁闻富屋仓庚罄，忍见贫家杼轴空。啜泣暵乾嗟莫及，熟筹拯救计安从。逢人便说闾阎苦，惆怅长吟大小东。
登关索岭
作者：饶相
朝代：明

嵯峨古庙碧山巅，香火由来不计年。忠烈本存兴汉志，艰危肯负托孤虔。威清南服夷方地，名著中原敌国边。独有吴王犹稳卧，知君遗恨尚绵绵。
登阴那山
作者：饶相
朝代：明

山高已上白云间，问是登天经几弯。佛在绝窝藏圣骨，人从烟窟叩禅关。数来殿阁今千载，名萃东南此一山。我亦归休林下久，直将心事付潺潺。
真州□□龙江沈少坡二使君
作者：饶相
朝代：明

野外来仙□，城西启别筵。江山摩诘画，花月少陵篇。始结芝兰契，终期金石坚。秋风折杨柳，远道思绵绵。
真州谒文山大忠祠
作者：饶相
朝代：明

欲挽斜阳留晚照，却从家食拜平章。手扶天柱多雄略，身历江关战几场。炳矣精忠昭日月，浩然正气塞穹苍。文章节义兼双美，庙貌英声万古芳。
秋夜宿天长公馆
作者：饶相
朝代：明

旅馆寒灯夜，西风枕簟秋。远钟惊客梦，细雨动乡愁。定性无良术，匡时乏妙筹。拥衾常待旦，自勖企前修。
秋夜宿太湖县大雨通宵不辍因赋此以述怀
作者：饶相
朝代：明

太湖旅宿秋宵永，檐溜潺潺彻夜鸣。薄劣早衰惭领郡，泥淹艰阻滞归程。贾生忧国空流涕，王粲登楼无限情。细数更残心百折，邻鸡犹未报天明。
秋夜饮陈年兄宅
作者：饶相
朝代：明

百里经年别，心知相见疏。秋高天气爽，风细夜凉初。展席壶觞满，论交意气孚。愿言介繁祉，晚节共欢娱。
秋日同杜刺史游百万湖因芙蓉盛开舣舟湖中主翁苏原山人携尊以赏之散后苏原赠以佳章遂次韵以答谢云
作者：饶相
朝代：明

秋菊盈盈九月天，木莲湖上亦呈鲜。飘如西子缠绡舞，艳似真妃带酒眠。偶对芳姿呼二妙，却逢具眼号双贤。从今作古风流远，未遇知音莫漫传。公馀并辔之东郭，兴发停骖泛柏舟。却喜簿书无废阁，可堪尊酒俯清流。萧条时事浑忘乐，荡漾湖光亦散愁。为爱秋芳西照暝，从容笑语未能休。节逢寒露风初凛，景入秋深山色臞。欲就闾阎访隐逸，恐惊村巷罢传呼。丛花作伴堪乘兴，斗酒相须不用沽。借问东君谁得似，贤哉广受汉农夫。贤哉广受汉农夫，幸识荆州乐与娱。对榻剧谈真旷达，同舟共酌复何拘。风来听竹如琴奏，醉后攀花似杖扶。安得江淹传彩笔，为君题景比西湖。
秋日同杜刺史游百万湖因芙蓉盛开舣舟湖中主翁苏原山人携尊以赏之散后苏原赠以佳章遂次韵以答谢云·其一
作者：饶相
朝代：明

秋菊盈盈九月天，木莲湖上亦呈鲜。飘如西子缠绡舞，艳似真妃带酒眠。偶对芳姿呼二妙，却逢具眼号双贤。从今作古风流远，未遇知音莫漫传。
秋日同杜刺史游百万湖因芙蓉盛开舣舟湖中主翁苏原山人携尊以赏之散后苏原赠以佳章遂次韵以答谢云·其三
作者：饶相
朝代：明

节逢寒露风初凛，景入秋深山色臞。欲就闾阎访隐逸，恐惊村巷罢传呼。丛花作伴堪乘兴，斗酒相须不用沽。借问东君谁得似，贤哉广受汉农夫。
秋日同杜刺史游百万湖因芙蓉盛开舣舟湖中主翁苏原山人携尊以赏之散后苏原赠以佳章遂次韵以答谢云·其二
作者：饶相
朝代：明

公馀并辔之东郭，兴发停骖泛柏舟。却喜簿书无废阁，可堪尊酒俯清流。萧条时事浑忘乐，荡漾湖光亦散愁。为爱秋芳西照暝，从容笑语未能休。
秋日同杜刺史游百万湖因芙蓉盛开舣舟湖中主翁苏原山人携尊以赏之散后苏原赠以佳章遂次韵以答谢云·其四
作者：饶相
朝代：明

贤哉广受汉农夫，幸识荆州乐与娱。对榻剧谈真旷达，同舟共酌复何拘。风来听竹如琴奏，醉后攀花似杖扶。安得江淹传彩笔，为君题景比西湖。
秋日同沈我舟郑邹山游盛初阳芙蓉亭夜阑方散即事偶成
作者：饶相
朝代：明

名园依胜地，绮榭俯方塘。锦绽芙蓉色，金飘月桂香。倚栏仍展画，对弈更传觞。不尽兰亭兴，浑忘秋夜长。秋深愁似海，拨闷到仙家。蓬岛分春色，平章赏物华。澄波游画艇，疏竹映名花。触处皆胜景，徘徊日已斜。
秋日同沈我舟郑邹山游盛初阳芙蓉亭夜阑方散即事偶成·其一
作者：饶相
朝代：明

名园依胜地，绮榭俯方塘。锦绽芙蓉色，金飘月桂香。倚栏仍展画，对弈更传觞。不尽兰亭兴，浑忘秋夜长。
秋日同沈我舟郑邹山游盛初阳芙蓉亭夜阑方散即事偶成·其二
作者：饶相
朝代：明

秋深愁似海，拨闷到仙家。蓬岛分春色，平章赏物华。澄波游画艇，疏竹映名花。触处皆胜景，徘徊日已斜。
秋日同诸寅丈次韵中秋夜月
作者：饶相
朝代：明

秋波浸月海天摇，落叶翻空逐舞飙。幽兴独凭诗可遣，閒愁惟有酒能消。欲攀玉宇忧寒迫，拟向蓬莱怯路遥。南北关情暂排遣，嫦娥莫惜举杯邀。
秋日寄友人吴才甫兄弟
作者：饶相
朝代：明

当年曾共卧风烟，今日分毡各一天。惟有山头旧时月，夜深随隙到君边。
秋日行含山道中少憩清溪馆偶成
作者：饶相
朝代：明

高柳鸣蝉日未斜，古亭深处暂停车。征途迟速看人面，客况凄凉感物华。归兴逢秋心更切，孝思爱日路从赊。行行且止难如许，安得天河八月槎。
秋日閒居杂咏
作者：饶相
朝代：明

绿树鸣蝉尽日闻，炉香绕篆气氤氲。羁怀多少关心事，遥隔天南万里云。
红梅纱帐
作者：饶相
朝代：明

十幅轻绡悬卧榻，银钩高挂隔纤尘。昼掀寝客魂偏爽，夜罩幽人梦不惊。缜密难教蚊蚋近，玲珑能逗月华明。谁将上苑红梅树，彩笔描来无限清。
舟中即事五言绝句
作者：饶相
朝代：明

挂席向南征，风微细浪生。捲帘烟树渺，何处棹歌声。舟行未泊岸，月色已徘徊。远浦渔灯现，天涯暮色催。
舟中即事五言绝句·其一
作者：饶相
朝代：明

挂席向南征，风微细浪生。捲帘烟树渺，何处棹歌声。
舟中即事五言绝句·其二
作者：饶相
朝代：明

舟行未泊岸，月色已徘徊。远浦渔灯现，天涯暮色催。
蓟州公署遇雨久阴奉怀王亭皋寅丈
作者：饶相
朝代：明

积雨园林润，鸣鸠处处闻。拨愁开卷读，避湿炷香焚。傍砌花应瘦，归巢鸟失群。闭阴谁有术，推日出层云。
谪官出京有怀二亲
作者：饶相
朝代：明

马度燕关细雨侵，青山万里白云深。思亲有负过庭训，顾我真惭题柱心。十载班行成幻梦，一生身世任浮沉。南行未遂南归志，目断归鸿泪不禁。
贺钟鲤山参戎剿平小靖埔坪山寇
作者：饶相
朝代：明

将军冒险跨征鞍，剑戟森严五月寒。肃肃貔貅罗万灶，悠悠旌旆度千峦。指麾小靖虺蛇戮，净扫埔坪鱼鸟安。胜算袛今成伟绩，应标铜柱与人看。
赠医士黄以敦
作者：饶相
朝代：明

肘系青囊处处家，随缘种德是生涯。相逢喜共谈轩歧，况隔云山路不赊。
赠贺少龙佥宪督兵剿平清远山寇
作者：饶相
朝代：明

岭表荒村古万川，偶来使节应星躔。山环水绕仍前代，物换人稀异昔年。讨罪东巡宣德意，监兵南伐运机权。廓清粤徼妖氛息，伫看恩纶下九天。
赠贾直峰先生解职归
作者：饶相
朝代：明

四载濡须郡，三秋冀北行。风尘长作客，冰蘖不求名。去后思何武，归来学邵平。江村沙竹里，应订白鸥盟。
过乌江谒项王祠
作者：饶相
朝代：明

当筵不决犹留玉，骨肉翻为反间臣。草具听谗谋已拙，鸿沟许割计非真。韩彭旧属皆归汉，龙范先殂孰与亲。纵过江东重捲土，也应还作问津人。
过湖寮访窗兄吴潜渠伯轩二昆仲
作者：饶相
朝代：明

几年缔旧好，今日始登堂。共讶颜非昔，相看鬓有霜。篝灯怜夜短，尊酒话情长。试诵雷陈传，丹心永不忘。
过长汀书怀
作者：饶相
朝代：明

秋深辞阙下，冬半入闽中。计日经三月，过山几万重。巢林随宿鸟，遵渚逐归鸿。几度看人面，孤踪叹转蓬。
述怀
作者：饶相
朝代：明

鸡鸣天未曙，愁人悲夜长。越鸟恋南枝，倦客思故乡。十载游京洛，淄尘染素裳。黾勉异同心，中道遽参商。千金市骏马，一旦弃道旁。糟糠辱奴隶，悲鸣泪琳琅。东临千里波，欲济川无梁。北阻千层峦，翅短飞不扬。中曲郁以纡，四顾空彷徨。
送林质轩先生之文昌司训
作者：饶相
朝代：明

之子吾乡彦，明经邃古今。玉堂曾品第，琼海拜儒林。出处关垂教，荣枯少绊心。春风无限好，须耐岁寒侵。
遣兴
作者：饶相
朝代：明

自信愚蒙甘草野，偶因章句厕儒绅。昔居省署叨司计，今佐州军忝牧民。学不干人违世态，仕非为已任吾真。久知窃禄惭无补，敢谓淹留叹积薪。
邑中自壬戌七月朔至癸亥三月之望亢旸不雨民咸忧惧赖邑侯张潮山先生积诚虔祷遂获灵应连雨三日众心感悦谨赋五言排律一首用纪盛美且代述邑民歌颂之意云
作者：饶相
朝代：明

南州师旅后，复值亢阳天。恒霁将期月，屯膏已隔年。深林无润泽，平地欲生烟。东作皆停罢，祈求众望悬。雷车浑寂寞，风伯苦萦牵。明府恩如海，丹心彻上玄。积诚堪对越，斋戒绝腥膻。瑞气由人感，灵云应毕躔。悠悠离远岫，漠漠蔽前川。霢霂初沾土，滂沱布满田。连宵声不断，三日势延绵。枯槁回生意，迂儒得稳眠。园林增胜概，阡陌表春妍。天意旌仁政，农歌载道传。为霖真慰望，布泽颂侯贤。安得坡翁笔，重裁喜雨篇。
郑州除夕
作者：饶相
朝代：明

连年奔走长安路，骨肉音疏仆从亲。驰逐渐消髀里肉，摩挲浑是鬓边尘。岂无杯酒供诗兴，为有乡愁入梦频。万里孤身犹似昔，岁华来日又更新。
重九日吴邑侯招游天印山
作者：饶相
朝代：明

端午印山曾共饮，重阳佳节又登临。苍苔白石寒潭静，红叶黄花僻径深。落帽从教秋色冷，班荆应待月华侵。不须细把茱萸看，后会还同旧盍簪。
镇远道中有怀严太守
作者：饶相
朝代：明

绝壁悬崖路不平，双旌缥缈雾中行。恩临远地嗟岖险，威被遐方喜肃清。雨浥烟花多艳郁，天连云树少晴明。良宵展读溪亭赋，照夜隋珠映彩灯。
闻报出守南昌述怀
作者：饶相
朝代：明

南北为郎馀十载，忽闻驰檄守洪州。分应犬马谁青眼，犹喜春秋未白头。麦秀两歧嘉往绩，棠阴满郡企前修。心存止水惟澄定，名等浮云任去留。
闻报转官偶成
作者：饶相
朝代：明

解缆沧州日，风尘犹帝乡。荡漾河中鸟，惊舟忽飞翔。鹊噪高柳巅，绕树低复昂。有客日边来，疾呼招余航。九天饶雨露，擢宪肃风霜。犬马沐恩私，喜惧集中肠。行年始强仕，鬓发忽既苍。薄劣惭昔贤，勋业殊渺茫。砺此金石贞，挹彼芝兰芳。涓流赴东海，积篑培大行。无裨高与深，冀以道自臧。愿言志无违，行矣濯沧浪。
除夕
作者：饶相
朝代：明

明发更新岁，残年独此宵。荣枯犹默默，勋业叹寥寥。坐久炉香息，眠迟绛蜡销。绕床还览镜，糜禄愧清朝。守岁南州夜，离愁倍怆然。凄风吹细雨，明烛照遗编。梦绕椿萱下，神驰棠棣边。萍踪长苦别，荏苒度华年。
除夕·其一
作者：饶相
朝代：明

明发更新岁，残年独此宵。荣枯犹默默，勋业叹寥寥。坐久炉香息，眠迟绛蜡销。绕床还览镜，糜禄愧清朝。
除夕·其二
作者：饶相
朝代：明

守岁南州夜，离愁倍怆然。凄风吹细雨，明烛照遗编。梦绕椿萱下，神驰棠棣边。萍踪长苦别，荏苒度华年。
雩都官舍次壁间韵
作者：饶相
朝代：明

世路风霜几度禁，孤踪此日驻江浔。浮沉祇似三春梦，补报空怀万里心。薄劣忤时甘畎亩，幽栖揣分合山林。思亲更有终天恨，欲起胥魂与共吟。
雪夜□□斋馆
作者：饶相
朝代：明

松柏有本性，岁寒亦不移。焉能学女萝，袅袅托高枝。策蹇向前途，夷险难预期。握芳抱孤贞，自信亦自怡。苟能历长道，勿谓知者谁。乘流还遇坎，用舍各有时。嗟彼誇毗子，便捷亦何为。
题福泉寺温汤
作者：饶相
朝代：明

百沸温汤寺，一泓清可怜。体明无遁照，用广不论钱。避俗潜边谷，从僧傍野禅。谁当钻地脉，试看孰为燃。
题贞庵望云图
作者：饶相
朝代：明

微云天际驻轻阴，画省仙郎故国心。禄养江湖沾雨露，孝思廊庙忆山林。杳杳飞鸿空外没，依依远岫望中深。徘徊目断南园路，却立长风宫漏沉。
宿平银渡
作者：饶秉鉴
朝代：明
体裁：五言律诗

薄暮入前堤，停骖谩自稽。空庭云惨惨，花径草萋萋。地僻人烟静，林深月影迟。夜阑愁不寝，攲枕听猿啼。
望铜柱有感二首·其一
作者：饶秉鉴
朝代：明
体裁：七言绝句

迢递交南去路长，望中铜柱觉微茫。伏波事业今谁继，空倚危亭叹夕阳。
望铜柱有感二首·其二
作者：饶秉鉴
朝代：明
体裁：七言绝句

不见当时马伏波，英雄千古事难磨。只今边境多烽警，控禦无人可奈何。
登阴那山
作者：饶立定
朝代：明

兀兀峰凌五色霞，峦林郁处稳僧家。雁从绝巘迷飞影，豹伏深隈发物华。苔滑应嫌屐齿折，风吹犹恐帽檐斜。登高作赋何人事，青草岭头笔底花。
入觐
作者：饶金
朝代：明

清时际会此风云，谬列绯衣拜紫宸。舆板祇须陈斧扆，刺名何敢达朝绅。尧阶密迩天颜地，夏正先回斗柄春。我记十年前事在，也叨供奉旧词臣。
辞阙
作者：饶金
朝代：明

晓促行装别紫宸，北车南楫正纷纭。趋朝籍向金闺辍，去国身随宦辙分。千里有情还献曝，九霄无路可排云。囊中带得名香在，一望长安一拜焚。
题萧翼赚兰亭图
作者：馀吉祥
朝代：明
体裁：古风

江右风流数王谢，右军词翰尤潇洒。当时已重东山公，况乃遗流百年下。暮春之初天气新，兰亭觞咏无杂宾。乘欢纪事兴不浅，行草半兼书入神。要将翰墨贻孙子，百本再书那得似。辨才秘此亦痴绝，萧郎得之何太诡！龙颜日角真天人，把玩一笑生阳春。太平正须尧舜治，底用曲艺劳其神。虎卧龙跳固莫比，区区玉匣犹殉死。真迹终翻《定武碑》，墨本至今存有几？画师貌得萧郎事，寂寞瞿昙殊失意。卷图得失两茫然，对客且谈贞观治。
山居偶兴·其一
作者：馀师孔
朝代：明
体裁：五言绝句

结屋深山中，山深四时乐。幽居不记年，只看花开落。
山居偶兴·其二
作者：馀师孔
朝代：明
体裁：五言绝句

扶筇来石室，空谷绝人行。不辨入山路，惟闻啼鸟声。
送黄希尹归莆
作者：馀文
朝代：明
体裁：五言排律

昔见游青琐，今看已白头。为丞淹海国，作客恋皇州。看剑情仍在，还家宠独优。都门迟去骑，潞水舣归舟。岸断人烟迥，川长夕照浮。乱山回驿路，深树隐城楼。客舍清溪曲，乡关碧海陬。亲朋登眺处，还忆蓟门不。
湖上有怀
作者：马一龙
朝代：明
体裁：七言律诗

湖上青山半入城，湖中风景坐来清。高飞双鹤与天近，远去孤舟隔水明。为客故乡秋雁杳，怀人落日暮云平。无端忽起思归念，相对尊前共一倾。
野宿忆灵均子九
作者：马万方
朝代：明
体裁：五言律诗

野宿贪栖寺，风来湥树间。柳痕犹系水，人影不留山。芳草平生梦，孤尊此日颜。寒山何处是，明月一层关。
香奁体
作者：马万方
朝代：明
体裁：七言绝句

角门斜倚半阑干，月上层楼素影残。小步罗屏问金鸭，沈香风里玉钗寒。
鹦鹉湖舟居诗呈同社诸子
作者：马万方
朝代：明
体裁：七言律诗

离城咫尺即天涯，鱼鸟同净水似家。秋镜云开千顷雪，文窗烟罩一重纱。芙容香逼蛟龙客，鹦鹉洲寒芦荻花。自笑垂钩无所得，轻丝聊借缚归槎。
齐鲁道中
作者：马万方
朝代：明
体裁：七言律诗

流亡极目问黄沙，处处门空立倦鸦。踏破马蹄惟白骨，湿来人泪尽红花。田畴弥望无残粒，长令依然唱晚衙。不识圣明曾旰食，却教新草上封斜。
听雨惠山
作者：马世奇
朝代：明

偶尔成三笑，俄惊度九秋。汀迷曾宿客，树系欲行舟。酒劲风殴碎，灯清雨解愁。翻嫌人意冷，永夕为天留。
惠山杂诗三首
作者：马世奇
朝代：明

山中了山政，一榻亦华胥。石涧鱼通道，篱亭鸟卜居。树稀青嶂密，窗小白云疏。犹酌歌招隐，翛然兴有余。偶然三径里，别有一天开。壁老衣为藓，山深路是苔。睡凭莺唤觉，书倩鹤衔来。坐待僧归尽，闲云尚未回。言寻黄绮约，小筑近山尖。揽翠云添色，云凉日解严。松声归枕角，梧影落书笺。性癖耽幽寂，僧来亦可嫌。
惠山杂诗三首·其一
作者：马世奇
朝代：明

山中了山政，一榻亦华胥。石涧鱼通道，篱亭鸟卜居。树稀青嶂密，窗小白云疏。犹酌歌招隐，翛然兴有余。
惠山杂诗三首·其三
作者：马世奇
朝代：明

言寻黄绮约，小筑近山尖。揽翠云添色，云凉日解严。松声归枕角，梧影落书笺。性癖耽幽寂，僧来亦可嫌。
惠山杂诗三首·其二
作者：马世奇
朝代：明

偶然三径里，别有一天开。壁老衣为藓，山深路是苔。睡凭莺唤觉，书倩鹤衔来。坐待僧归尽，闲云尚未回。
泰伯乡
作者：马世奇
朝代：明

古城湮旧迹，遗恨寄沧桑。蛙部留荒苑，萤灯剩野塘。箫来吹市散，梅尽教村凉。犹见溪山外，寒鸦戍夕阳。
玉蝶梅花二首 其一 醉梅
作者：马世奇
朝代：明

夜寂朱栏待素娥，不禁冷艳带微酡。一般愁绪牵春色，醒处何如醉处多。
玉蝶梅花二首 其二 醒梅
作者：马世奇
朝代：明

雨暮云朝不洗妆，微调朱粉试寒芳。舞回纨袖香魂醒，赢得西施白玉床。
玉蝶梅花二首·醉梅
作者：马世奇
朝代：明

夜寂朱栏待素娥，不禁冷艳带微酡。一般愁绪牵春色，醒处何如醉处多。雨暮云朝不洗妆，微调朱粉试寒芳。舞回纨袖香魂醒，赢得西施白玉床。
秋夜宿皇山
作者：马世奇
朝代：明

清夜宿层峦，情怀旷远天。平墟红叶落，梅里白云连。泰伯墓临麓，梁鸿宅在颠。鹅湖渔水近，崧岭斗牛悬。秋晚迷飞霭，泉声出远川。鸣鸦集古树，归鸟依芦滩。夜响闻天籁，萧萧动客船。
秦淮曲
作者：马世奇
朝代：明

万骑南巡正德年，内家前队铁连钱。白衣舞罢乘鸾去，应有霓裳曲未传。
赠曹元宰守漳州
作者：马世奇
朝代：明

灵查秋泛海天凉，五夜心悬燕寝香。总为至尊忧社稷，汉臣何必薄淮阳。
赠郑少府之任
作者：马世奇
朝代：明

宦薄无妨吏隐尊，清风一拂百年存。流移满目谁堪绘，念尔监门旧子孙。
过延陵道
作者：马世奇
朝代：明

道出延陵一水遥，追寻遗迹问先朝。青山如旧人何在，故国虽残德未消。柳掩吴宫门寂寂，雨迷驿路草萧萧。最怜季子家声远，古庙松衫半已凋。
再发安塞
作者：马中锡
朝代：明
体裁：七言律诗

塞门东望雪初晴，骢马遥遥趁晓行。面日远山明似近，背风深堑积皆平。僧开野寺林鸦散，人叩柴扉砦犬鸣。不是六花妆点好，黄沙白草若为情。
冬夜偶书
作者：马中锡
朝代：明
体裁：五言律诗

甲第慵投刺，朝衣瘦不胜。睡于冬夜足，诗向闰年增。家近通书易，官贫立券仍。几思归栗里，江守欠王弘。
十四日游瓮山次谢于乔太史韵
作者：马中锡
朝代：明
体裁：七言律诗

柳外湖光花外楼，四时佳兴属春游。隔林阳燄初疑马，度水晴云欲乱鸥。客醉不禁寒食酒，僧归还上夕阳舟。自惭潦倒东风里，也复看山逐胜游。
南都官舍寓怀
作者：马中锡
朝代：明
体裁：七言律诗

门临流水夹垂杨，庭院深深昼景长。青竹妥梢山雨足，绿荷翻叶水风凉。书憎燕入衔泥涴，花喜蜂来带蜜香。造物似知人健作，故令官拜水曹郎。
即事
作者：马中锡
朝代：明
体裁：七言律诗

春云低树鹁鸠鸣，清晓登楼野望平。近郭人家初播种，养花天气易阴晴。危栏偶受东风倚，芳草偏劳远客情。况复日来新病起，沈腰消瘦可怜生。
同泰上人纵步东园
作者：马中锡
朝代：明
体裁：七言律诗

散策东园一径斜，去城尺五未为赊。春光试暖先杨柳，风信犹寒困杏花。心静久无朝报扰，眼明应少市尘遮。从游此地谁为伴，惠远年来鬓亦华。
同钱大用早秋游西园
作者：马中锡
朝代：明
体裁：五言律诗

迤�入西园，花香袭酒樽。门临三�水，桥枕独家村。午树团清影，秋苔滑紫痕。幸陪熊轼老，一醉各忘言。
和刘振之感怀
作者：马中锡
朝代：明
体裁：七言律诗

垂柳阴阴覆苑池，省中春去吏先知。宫莺捎蝶冲閒幔，檐雀将雏过别枝。尽日早囊无一事，几时黄色见双眉。为郎愧我身先老，白发年来渐觉私。
和吴艾夫
作者：马中锡
朝代：明
体裁：七言律诗

落花香霭燕衔泥，湖上薰风柳夹堤。回磴下观山远近，断桥平隔岸东西。水浮荇带红犹湿，雨插秧针绿未齐。游客去来禽鸟乐，树林阴郁夕阳低。
和杨重光韵兼柬照一天上人
作者：马中锡
朝代：明
体裁：七言律诗

高树凉生暑解严，客窗风味许谁兼。越南羁客惟庄舄，吴下诗僧数道潜。宾馆有时劳贳酒，故山无日不钩帘。止缘禁直经过少，满地苍苔护笋尖。